Aske Gunetik, lepoan hartu eta segi aurrera! | Muy Bastas\nAske Gunetik, lepoan hartu eta segi aurrera!\n«Gutxinaka, ekimen txikienetik handienera osatzen joan den herri ekimena da hau; eta, noski, nahiz eta aurrerapauso handiak eman diren, espetxeratze politiko guztiak geldiarazi arte amaituko ez den mugimendua da.»\nBi aste pasa dira, hortzetaraino armaturik eta aurpegia estalirik zituzten 300 ertzainek baino gehiagok, sei gazte independentista ehunka herritarren besoetatik indarkeriaz eraman gintuztela. Astebete lehenago ordea, Ekaitz de Ibero eraman zuten, lurrean babesten geundenak jipoitu gintuztelarik. Azkenean EAJ-PNVk, espainiar bidegabeko lege bat bete, eta zazpi gazte independentista eramateko bidali zuen Ertzaintza.\nPena eman eta mindu egiten du, aste batzuk lehenago, Gipuzkoako Batzarretan beraien babesa eman eta bereziki Donostiako udaletxean Eneko Goiaren hitz politak entzun eta babesa jaso ostean, gu bezala, Euskal Herria libre eta askea nahi omen dutenak kartzelara eraman izana.\nGainera, Donostiako udal gobernuaren kontra erabili dute gure ekimena, pertsonalki Eneko Goiari horrelakorik ez egiteko eskatu genion arren. Donostiako zuhaitz batzuetan eragindako kalteak (adibidez, zeloa erabiltzea pankartak eskegitzeko) edo plaza batean lo egin izana gu espetxean egotea baino larriagoa omen da. Gu eta gure egoera existitu ez balira bezala jokatu zuten eta kosta ahala kosta boterea lortu nahi duten Donostiako PSEko zinegotziez hori espero genezake. Baita dominak irabazi nahian publikoki hainbeste zalaparta atera zuen baina ustekabean aurrez aurre topatu ginenean urduri jarri, eskua eman eta sentitzen zuela esan zigun Ramon Gomez PPko zinegotziaz ere espero genuen. Baina ez genuen zuengandik espero, Eneko, eta horrek mindu egiten gaitu.\nBaina kritika politiko hau egin arren, ez dugu ahaztu nahi Enekori berari esan geniona. Aurrerapauso handitzat hartzen jarraitzen dugu instituzioetan eta publikoki epaiketa eta espetxeratze politikoen kontra EAJ-PNVk egindako deklarazioa. Horregatik, etorkizunari begira konfiantza dugu, guztiok batera aurrerapausoak ematen jarraitu behar dugu, baita orain arte eman ez dituztenekin ere. Gero eta herritar gehiago baikara gatazka politikoa konpondu nahi dugunok.\nBide horretan, derrigorrez, denok sakrifikatu beharko dugu zerbait. Gure ondorengo belaunaldiek gatazkaren gordina sufritzerik nahi ez badugu, estatuen bidegabeko erabakien aurrean noizbait planto egin beharko dugu. Herritarrek, instituzioak gobernatzen dituzten politikariek eta gizarte eragile desberdinek atxikimendua eman izan digute. Aipagarria da eragile horien arteko ELA sindikatuaren kasua adibidez, zeina zenbait ertzainen ordezkari den.\nBaina goazen idaztera bultzatu gaituen benetako arrazoira. Aske Gunea posible egin duzuen milaka herritarrei, gure eskerrik beroena eta besarkadarik estuena eman nahi dizuegu berriz ere. Hamaika aldiz esan genizuen bertan, baina ez gara nekatzen. Eta orain, espetxean gaituztela eta bizitako guztiari buruz hausnartzeko denbora edukita, are eta gogo handiagoz, munduko muxu goxo eta besarkadarik beroena eman nahi dizuegu; bai bertan egon zinetenei, baita bertan ezin egon eta modu desberdinen bitartez gurekin egon zineten guztioi ere. Egunero-egunero gurekin egon zareten senide, lagun eta neska-lagunei, sare sozialen bidez babesa eman eta eskubide zibil eta politikoen defentsa mundu guztira zabaldu duzuenoi, irribarrea eragin zeniguten artistei, harresietan etxetik Aske Gunera eta Aske Gunetik etxera babestu gintuzuenoi, otorduak prestatu zenituztenei, musikaz orduak alaitu zenituzten musikariei, janaria zein edaria eskaini zenuten tabernei, dendari eta herritarrei, hunkitu gintuzuen bertsolariei, ekimen, bideo-emanaldi edo hitzaldi desberdinak eskaini zituzten eragile guztiei, muxu edo besarkada bat ematera gerturatu zineten guztioi, azken hiru egunetan gau eta egun babestu gintuzuenoi, gizon eta emakume armatuek eman dezaketen beldurraren aurrean duintasunez tinko mantendu zineten guztioi, jipoitu, kolpatu edo irain sexistak jasan zenituzten guztioi, gu pertsonalki ezagutu gabe Euskal Herriko txoko desberdinetatik Aske Gunera etorri zineten guztioi… Zuei guztioi, zuentzat, gure miresmen osoa.\nEredu ikaragarria eman zenuten eta hori bai izango dela historikoa. Zuena, herriaren borroka. Zuek baitzarete euskal herritar gehiago espetxera eramatea ekidingo duzuen herri harresiaren adreiluak, zuek baitzarete espetxeetatik euskal herritarrak, euskal preso politikoak aterako dituzuenak.\nAldiz, Aske Gunea ez zen Donostiako Bulebarrean jaio; bere hastapenean epaiketa politikoen aurka aspalditik egin diren beste hamaika herri ekimen baitago. Esperantzako frontoian hasita, Izpuruko auzipetuen ekime- na, Aurore Martinek jasotako babesa edo Oreretako gazteen ekimena, besteak beste. Pausoz pauso, guztiak garai desberdinetan, baina denak norabide berberean eta oinarri komun batekin: epaiketa eta espetxeratze politikoak geldiarazteko helburuarekin, Herri Harresiaren bitartez dagozkigun eskubide sozial eta politikoen aldarrikapena gauzatu dugu.\nGutxinaka, ekimen txikienetik handienera osatzen joan den herri ekimena da hau; eta, noski, nahiz eta aurrerapauso handiak eman diren, espetxeratze politiko guztiak geldiarazi arte amaituko ez den mugimendua da.\nBaina ez hori soilik. Herri honek bere ibilbide politikoan lorpen asko ditu oraindik eskuratzeko; esaterako, ezinbestekoak diren giza eskubideak berreskuratzea, ezinbestean desobedientzia eta konpromiso irmoaz lortu eta borrokatu beharko ditugunak.\nGaur, espetxeratuak izan garen Donostialdeko gazte independentistak Euskal Preso Politikoen Kolektiboko parte gara; beraz, zoritxarrez, euskal preso politikoen zerrenda luzea handitu dugu.\nSekula zentzurik izan ez badu, gaur inoiz baino gehiago kartzelak husteko garaia dela aldarrikatzen dugu, eta ez horiek betetzekoa. Bide horretan baina, lehentasunezko erronkak ditugu: kolektiboko kideak Euskal Herriratzea, gaixorik dauden presoak kaleratzea eta biziarteko zigorra ezartzen duen doktrina indargabetzea, besteak beste.\nEraikitako herri harresiaren oinarriarekin, eta honek erakutsitako indar eta eraginkortasunaz baliatu behar dugu mendekuzko espetxe politika kriminala amaiarazteko. Indar metaketak areagotuz, herritarren kemen eta konpromisoaz borroka eta babes gune zabalak eraikitzen jarraitu behar dugu. Horretarako, badugu epe motzera erronka eta aukera paregabea. Maiatzaren 18an bete ditzagun Euskal Herriko plaza eta txoko guztiak!\nAzkenik, muxu eta besarkadarik handiena helarazi nahi diegu Aske Gunean egon ezin izan ziren eta lagun eta kide ditugun Imanol eta Nahikariri, baita Ohiana txikiari ere. Modu berean, baita epaiketa politikoen zain dauden edo hemendik gutxira sententzia politikoak jasoko dituzten euskal herritar guztiei ere. Hemendik gure animo guztia haientzat, epaiketa hauek geldiarazteko indar guztiarekin batera.\nHerriaren babes, elkartasun eta konpromisoaz, desobedientzia eta erresistentzia praktikan jarriz; herri harresiaren bidea posible dela, gauzagarria eta eraginkorra dela sinisten baitugu.\nEkaitz de Ibero, Mikel Arretxe, Oier Lorente, Adur Fernandez, Aitor Olaizola, Egoi Alberdi, Ekaitz Ezkerra\nEuskal preso politikoak. Martutene, Basauri eta Zaballako espetxeetatik\n« Babes Sareak


2019 UZTAKO SAGARDOA eta 2020ko BERRIKUNTZAK - Sagardoa Route\n2019 UZTAKO SAGARDOA eta 2020ko BERRIKUNTZAK\nGuztira 12,2 milioi litro sagardo egin da Euskal Herrian 2018ko uztan.\nApurua kontzeptuari ohore eginez, Donostiako Sagardo Apuruan 2019 Uzta Berria aurkeztu dute zazpi lurraldeetako eragileek Sagardoa Route , sektorearen Agentzia estrategikoaren izenean. Bizkaiko, Arabako, Nafarroako, Iparraldeko eta Gipuzkoako sagar eta sagardo elkarteetako ordezkariek eman dute beraien iritzia.\nSagardo Routek halaber 2020rako sektoreak dituen proposamen turistikoak eta azken berrikuntzak aurkeztu ditu\nUZTA BERRIAREN AURKEZPENA\n2019ko uztako sagardoa prest dago sagardotegietan, ate joka dugun Txotx garaian dastatzeko.\nAurtengo uzta oparoa izan da, bai kopuruz eta bai kalitatez.\nAurtengo udaberria eguzkitsua izan da eta loraldi luzea izan dugu. Horren ondorioz, lore kopuru handia izan dugu gure sagarrondoetan. Sagar aleari dagokionean, hasierako sagar goiztiarrak txikiagoak izan dira eta beranduago bildutakoak handiagoa. Dena den, sagarraren errendimendua altua izan da.\nIrakinaldiei dagokienean, urriko tenperatura egokiek eraginda, azkar irakin dute sagardoek eta usain ederra dute kasurik gehienetan. Horrek esan nahi du txotxean bukatutako eta ondo borobildutako sagardo asko izango dela aurten, sagardotegi batetik bestera gauzak asko aldatzen badira ere.\nLaburbilduz, 2019 uztako sagardoa, orokorrean halakoa dator:\n· Aroma aldetik intentsitate handikoa\n· Estruktura, gorputz eta izaera handikoa\n· Freskotasun handikoa\n· Txinparta finekoa\n· Alkohol kopuru baxuagokoa\nTxotx garaia oihartzun eta arrakasta handiko ohitura da Euskal Herriko sagardotegietan, eta jendea deseatzen egoten da noiz hasiko den beren erreserbak egin eta Txotx garaiaz gozatzeko.\nAurtengo urtean ere 800.000 bisitari inguru izaten dituzte Euskal Herriko sagardotegiek, hasi urtarrilean eta maiatzera arte eta horrek inguruko ekonomian ere eragin zuzena du. Horrez gain, geroz eta sagardotegi gehiago dira urte osoan edo denboraldi luzeagoan zabaltzen dutenak ere. Hemen dituzue Txotx irekierak herri eta eskualdeetan:\n· Txotx irekiera Astigarragan, urtarrilaren 15ean Sagardunek antolatuta.\n· Goierriko sagardotegien txotx irekiera urtarrilaren 16an izango da Zeraingo Otatza sagardotegian goizeko 11:00etan.\n· Tolosaldean Txotx solidarioa urtarrilaren 31n izango da zerkausian Casino elkarteak Tolosaldeko sagardogileekin, Tolosa Gourmetekin eta Tolosako Udalarekin elkarlanean antolatuta.\n· Arabako txotx irekiera Kuartangon izango da urtarrila 16ean arratsaldeko 6etan, Arabako Sagarzale eta Sagardogileen Elkarteak antolatua.\n· Nafarroako txotx irekiera, Larraldea Sagardotegian izango da (Lekaroz) urtarrila erdialdean. Nafarroako Sagardogileen Elkarteak antolatua. (Data jakin bezain pronto www.sagardoa.eus orrialdean publikatuko da).\nUZTA LURRALDEZ LURRALDE\nGipuzkoan 11,3 bat milioi litro sagardo egin dira 2019ko uztan, aurreko urteetako kopuru bertsua. Gipuzkoako Sagardogileen Elkarteko sagardotegiek 8 milioi litro egin dituzte (www.sagardoa.eus) eta aurten aipatzekoa izan da bertako sagarraren garrantzia. Gipuzkoako Elkarteko kideen artean egindako sagardoaren % 73 izan da bertako sagarrarekin egina. Aurtengo uzta berezia izan da Gipuzkoan. Oso mailakatua eta banatua. Espero moduan, udaberriko eguzkiak lorea ontzen lagundu du eta fruta asko izan dugu sagarrondoetan. Sagardoa usaimenari dagokionean intentsitate handikoa da, gorputzeko sagardoak dira eta alkoholari dagokionean 6 º vol. inguruan.\nAzpimarragarria da, bestalde, sagardo naturala ez ezik, sagardotegiak dibertsifikatzen ari direla produktua eta azken urteetako joerari jarraituta, sagardo bereziak egiteaz gain, packagingean ere inbertsioa egiten ari da sektorea. Horren adibide da aurkeztu berri den Euskal Sagardoa latan. Badira muztio pasteurizatua egin dutenak, sagardo apardunak, ondutako sagardoak egin dituztenak, izotzezko sagardoak eta oraindik ikertzen eta lantzen ari diren merkaturatu gabeko hainbat produktu berri gehiago. Produktu gama honen erakusleiho duzue www.sagardoa.eus web orrialdean dagoen online denda.\nSagasti berriak eta sagardoaren inguruko azterketak\nGipuzkoako Sagardogileen Elkarteko 24 kidek ekoizten dute Euskal Sagardoa Jatorri Deitura. Jatorri Izendapenerako bidean sektoreak egindako ahaleginak eraginda eta Gipuzkoako Foru Aldundiak lagunduta, sagasti berriak aldatzen ari dira Gipuzkoan eta aurreikusten da datozen urteetan sagasti berri dezente izatea. Aurten landaketa asko izango dira Gipuzkoan. Honek, mesede egingo dio eta bultzada handia ematen dio Euskal Sagardoa Jatorri Deiturari. Horrez gain, orain dauden sagastietan ere hobekuntza planak egin nahi dira eta guzti honen helburua da %100 bertako sagarrez egitea bertako sagardo guztia etorkizun hurbil batean. Proiektu horretarako sagastiak jarri nahi dituzten eta lurrak dituzten baserritarren beharra ere bada, lur eremu dezente eta guztion lana beharko baita helburu hori betetzeko. Duintasuna kate osoan bermatu ahal izateko.\nBertako sagarrarekin lan eginda, kalitate handiko sagardoa lortzen da, eta etengabeko hobekuntza lanean ari da sektorea buru belarri. Sagar motak ondo ezagutzen direlako batetik, eta bertatik bertara ekoiztuta, kontrola askozaz eraginkorragoa delako bestetik. Baina horrez gain, bertako ekonomiari ere eman nahi dio bultzada bat, bertako baserrietan sagastiak jarri eta bertako baserritarrei negozio bide berriak zabalduta.\nSagarrak biltzeko makina, hirugarren uzta\nKooperazioa eta kolaborazio helburu hartuta, 7 sagardogilek beren 18 lursailetan ibili zuten Sagar Biltzeko makina euren sagar bilketarako. Proiektu pilotu honek arrakasta izan badu ere, lanketa gelditu da gure sagastiak egokitu eta datorren urteari begira proiektu honen hobekuntzak planteatzeko.\nSagarren inguruan eta sagar mota desberdinek ematen dituzten sagardoen inguruan azterketa dezente ari dira egiten azken urteetan, eta bide horretan jarraituko da 2018ko uztan ere.\nSagar bilketarako teknikak ere landuz eta uztartuz ari da sagardogilea, eskuz eta kizkiaz, eskuz kolkora eta makinarekin. Honekin, sagardogile bakoitzak bere bereizgarria bilatu nahi du ekoizpenean.\nBizkaian 160.200 litro sagardo eta muztio egin dira 2019 uztan, %100 Bizkaiko sagarrarekin, Bizkaiko Sagardogileen Elkarteak (www.bizkaikosagardoa.com) jakitera eman duenez. Bizkaia sagar ekoizle handia da, eta ekoizten duen sagardoa baino sagar gehiago dago bertan. Urtetik urtera adierazgarria da ere ekoizten duten muztio kopuruaren igoera, aurten 10.000 litro izanik.\nBizkaian uzta bikaina izan da aurtengoa, eta ez da aldaketa handirik izan sagar goiztiarren eta berantiarren artean. Dena den, sagardogile batetik bestera alde handia izan da, batzuk iraila erdialdean hasi baitute bilketa eta beste batzuek urrian. Hori dela eta, uzta luzea izan da lurraldean. Sagarrak orokorrean azukre gutxiago izan badu ere, sagar berantiar horiei esker helduago bildu ahal izan dut fruta. Beraz, aipagarria da, aurten Bizkaiko sagarra helduago bildu dutela, eta honek azukre gehiago izatea ekarri diola. Hori dela eta aurten 6 º inguruko alkohola izango dugu sagardotegietan.\nArabako sagardozaleek 110.000 litro inguru sagardo eta muztio egin dituzte, sagardoa 95.000 litro sagardo eta 15.000 litro muztio 2019ko uztan eta horretarako %100 Euskal Herriko sagarra erabili dute, Arabako Sagarzale eta Sagardozale Elkartetik jakitera eman dutenez. Aurten Trebiñun sagar kopuru gutxi izan da, araba iparraldean berriz, sagar kopuru handia. Trebiñun berandu egindako izotzak bertako sagarrondoak erre eta horrek eragina izan du ondorengo uzta jasotzean.\nSagar oso osasuntsua izan da aurtengoa, kalibre handikoa eta errendimendu altukoa. Abuztuan zehar tarteka euria egin izanak mesede egin die sagarrondoei. Uzta, orokorrean, bere sasoian etorri da. Irailaren bukaera aldera hasi ziren sagarrak biltzen. Sagardoak lehen irakinaldia pasata dauka eta kupela gehienak itxita daude dagoeneko. Sagarraren kalitatea ikusita eta zeukan azukre kopurua aintzat hartuta, 6,5 º vol. inguruko alkohol graduazioa duen sagardoa espero dugu.\nAraba bertako sagarraren alda etenik gabe lanean\nAraban sagardoa egiten ez ezik, lan handia ari dira egiten bertako sagar motak berreskuratu, aztertu eta gordetzen, garai batean sagardo asko egiten baitzen Araban eta sagar aberastasun hori oraindik ere txoko askotan mantentzen da. Sagar arbola bakan hauek lokalizatu, sagarrak aztertu eta etorkizunerako mantentzeko lan handia ari da egiten Arabako Sagarzale eta Sagardozale Elkartea eta dagoeneko galtzeko zorian zeuden sagardotarako sagar mota ugari bildu eta gorde dituzte. 120 barietate inguru berreskuratu dituzte eta Sagardotarako sagar mota hauekin lan egiten saiatzen dira.\nArabako Sagarzale eta Sagardozale Elkartea lanean ari da Araban sagar landareak landatzeko. Instituzioen aurrean azalpenak eman eta proiektua aurkeztu dute baina oraindik ez dute erantzunik jaso. Ezinbestekoa da bertako sagardogileentzat sagarrondoetan inbertsioak egiteko laguntza izatea.\nNafarroan 200.000 litro egin dituzte 2019ko uztan, Nafarroako Sagardogileen Elkartetik jakitera eman dutenez. Aurtengo uzta ohikoa eta erraza izan da. Sagarra bere garaian iritsi da eta irakinaldiek ere bere martxa daramate. Aurten Nafarroan % 100 bertako sagarrarekin egin dute sagardoa. Iraila bukaeran hasi dituzte sagar lanak. Sagarra oso osasuntsua izan da, bere garaian hartutako euri uraren ondorioz.\nSagardoak lehen irakinaldia egina dauka kasu gehienetan eta gorputz eta izaera handikoa izango dugu aurten Nafarroako Sagardoa. Interes handia dute Nafarroako sagardogileek Euskal Sagardoa Jatorri Deitura egiteko. Urte batzuren buruan ere espero da Jatorri Deitura bertan egitea.\nIPARRALDEA: Lapurdi, Behe Nafarroa eta Zuberoa\nIparraldean 450.000 litro sagarno eta muztio egin dira 2019ko uztan, aurten ere hirutik bi sagarnoa eta hirutatik bat muztioa edo jusa. Horietatik 220.000 Eztigarrek eginak dira. 220 tona sagar bildu dituzte aurtengoan guztira Eztigarrek. Eztigar kooperatiba da Sagar Ekoizlerik handiena (http://www.cidre-eztigar.com/eu/), eta jakitera eman duenez, lehen sagarrak oso onak izan dira eta azkenak biltzea gehiago kostatu zaie. Dena den, oso sagar gutxi usteldu da aurtengo uztan eta gehiena egoki biltzea lortu dute.\nUdaberria pixka bat bustia izan bada ere, udan euria egin du eta horri esker emeki egin dira sagarrak, ez kolpetik. Pixkanaka osatu dira. Aurten apur bat beranduago hasi dira biltzen eta ondorioz euriak harrapatu ditu azaroan.\n%100 bertako sagarrez egin dute sagarnoa, beren helburua hori izanik. 5.000-10.000 litro egiten dituzten ekoizle txikiak ari dira ugaritzen. Kooperatibatik kanpo egiten dute hau baina zinez interesgarria da, jusa eginez. Hau Eztigarrentzat zinez interesgarria da sagarraren bizitza lantzen duelako eta merkaturatzeko modu berriak erakusten dizkiolako laborariari.\nSagarno naturala, berriz, lehen irakinaldia eginda zapore eta gorputz handikoa izango da, iazko urtearekin alderatuta. Bertako sagarrez egindako sagarno ederrak espero dira hiru lurraldeetan aurtengo uztan ere.\nSAGARDOA ROUTE, sagardo sektorearen Agentzia estrategikoa eta turistikoa\nBadira urte batzuk sagardo sektoreak, produktuan berrikuntzak egiteaz gain, sagardoaren kultura sustatu eta sektore turistikoan lanean ari dela. Euskal Herriko Sagardogileen Elkarteek helburu dute, sagardotegia, txotx esperientzia eta baserria ezagutzera ematea eta horrela gure produktua, gure jatorria, gure ohiturak, historia eta euskal kultura, balorean jartzea. Betiere, ekoizle moduan duten etorkizuna etxetik landu ahal izateko. Garranzitsua da sagardo botilak sektorean eta jendartean duen lanketa. Izan ere, sagardoa izan da mendeetan zehar Euskal Herriko produktu bakarra eta dolare-baserriak, miliaka litro egiteko sortutako enpresa txikiak ziren, euskaldunen kontsumorako eta baita euskal arrantzaleek baleontzietan kanpora eramateko ere.\nSagardoa Route, Euskal jatorrira itzulia\nSagardoa Route, Sagardotegien etorkizuna lantzen duen Agentzia da. Berak biltzen du Sagardoaren inguruko esperientzia eta eskaintza multzoa, eta bere barne ditu Euskal Herriko 7 lurraldeetako 62 sagardotegi. Kanpoko zein bertako bezeroa lantzeko estrategia du bere baitan Sagardoa Routek, sektorearen beharrei erantzunez. Sagardoa Route da Sagardoa ardatz hartuz, euskal jatorrira itzulia eskaintzen duen proiektua.\nwww.sagardoa.eus, menuen erreserba automatikoa 41 sagardotegirentzat eta sagardo munduko esperientzia guztien salmenta automatikoa\nSagardogintza mundua ere egokitu da egungo erreserba sistema berrietara: erreserba zentral automatikoak bezeroari erraztasuna emango dio eta Sagardogileari kudeaketa eredu berri bat.\nLau pausu sinpletan bezeroak erreserba egin dezake. Eguna eta ordua aukeratu, bertaratuko den lagun kopurua zehaztu, behar berezirik baden aipatu eta klik! Aurrerapena soilik ordainduta bere lekua gordeko zaio. Horretaz gain, orrialde bakoitzean sagardotegiaren inguruko informazio osoa eta eguneratua izango duzu, eskaintzen dituen menu, otordu, produktu eta egutegiarekin. Hala, Sagardogintza sektoreak aurrerapauso handia eman du erreserba motor automatiko honekin, erreserba bide berriak garatuz eta pixkanaka egungo eskariari erantzuna emanez.\nSagardoa Routek bere eskaintza turistikoa bi arlotan du banatuta, esperientzia ziurtatuetan eta pribatuetan. Banaketa sinplea da. Ziurtatuek ordu eta prezio zehatz bat dute, eta pribatuak nahieran molda litezke. Horiek dena aurki ditzakegu www.sagardoa.eus webgunean. Hau da 2020ra begira Sagardoa Routek eskainiko duen zerbitzu ziurtatuen aurkezpena.\nHiru dira 2020an eskainiko ditugun zerbitzu ziurtatuak:\nSAGARDOTEGIAN BISITA ETA MENUA GARRAIOAREKIN\nHelduak - 79€\nUmeak (4-17 urte) - 39€\n· Bisita gidatua Sagardotegian\n· Sagardo dastatzea\n· Sagardotegi menu tradizionala\n· Garraioa barne\n· Gida laguntzailea\n· 4 ordu\nSAGARDOTEGIA, TXAKOLINDEGIA ETA FLYSCHA EUSKAL KOSTALDEAN\nEuskal kostaldea eta mendigunea, paisaia zoragarriez gozatuko duzu bertako bi produktu dastatuz: sagardoa eta txakolina.\n· Bisita Zumaiako Flysch-era\n· Bisita eta dastatzea Txakolindegian\n· Bisita eta dastatzea Sagardotegian\n· Garraio zerbitzua\n· Gida laguntzaile zerbitzua\n· 6 ordu\nDonostiatik Zumaia aldera abiatuko gara, euskal kostaldeak duen fenomeno natural ederrenetakoa bisitatzera: flyscha. Bisita honetan hain ezaguna dugun Euskal Kostaldeko Geoparkearen panoramika berria ezagutzeko aukera izango dugu. Kantauri itsasoak dakarren haize leuna txakolina, sagar eta sagardoaren zapore ederrekin uztartuko da, bertako produktuekin osatutako pintxoak, txakolina eta sagardoa dastatzen ditugun bitartean.\nIbilbideari jarraituz Txakolindegi bat ezagutuko dugu bertako ardo txuria eta zenbait pintxo dastatuz. Gure paisaian barrena bidaia jarraituko dugu Sagardotegira heldu arte. Bertako familia ezagutuko dugu eta baita hainbeste atsegin dugun sagardoa eskuratzeko eman beharreko pausu guztiak ere. Lehenik eta behin euskal sagardoa botilan dastatuko dugu eta ondoren Sagardotegiko menu tradizionalaz gozatzeko eseriko gara. Bukatzeko, Donostiara itzuliko gara gure lurraldeaz gozatzen segi dezazun.\n· XVI. mendeko Igartubeiti baserri museora bisita\n· Bisita eta dastatzea Idiazabal JD Gaztandegian\n· Garraioa zerbitzua\nHiru berrikuntza nagusi: MICE atala, nahieran moldatzeko 21 esperientzia pribatu eta bidaiak\n21 esperientzia diseinatu ditu Sagardoa Routek, dagoen eskaerari behar bezala erantzun ahal izateko, horien artean ditugu TOP esperientziak, kulturalak, gastronomikoak, kiroletakoak, familian egitekoak eta bidaiak (hiru, bost edo zortzi egunetakoak). Bigarren sasoia izango du Agentziak eta proposamen honekin landu ahal izango ditu bezero mota ezberdinak. Esperientzia hauen denen oinarrian izango dugu beti bertakotasuna, familia eta gertutasuna.\nEnpresen atalari dagokionean, geroz eta eskaera handiagoa jasotzen du Sagardoa Routek, kongresu, team building, erretiro… edota antzekoak Sagardotegietan antolatzeko. Hori dela eta sortu du atal hau, hiru ardatz nagusirekin: instalazioen alokairua, ekintza zehatzak edo neurrira osa litezkeenak enpresaren beharrak asetzeko eta azkenik catering zerbitzua, km0 produktuekin (otordu osoak zein hamaiketako/brunch). Eskaintza honekin eskaera osoa aurkezten du Sagardoa Routek datorren urterako, oporretako turismoa eta negoziotako turismoaren eskaera sagardotegi munduan handitu den honetan.


Argentinako Villak, sistema hegemoniko baztertzaile baten alternatibaren kabi | NAIZplus | NAIZPLUS\nBrasilgo favelak, Venezuelan rancho-ak, Argentinan ere existitzen dira: Villak\nArgentinako administrazioaren informeetan milioika langabetu ageri dira, edo beste modu batera esanda, paperetan azaltzen ez diren milioika langile daude. 90.hamarkadan neoliberalismo basatia nagusitu zenetik, Argentinako sistema produktiboak ezin izan ditu barneratu bere baitan biztanleriaren sektore zabalak. Globalizazio baztertzaileak soldatapeko lana pribilegio bilakatu du, eta ez dago ugazaba nahikorik «soberan» dagoen lan indarra erosteko.\nOndorioz, gaur egun, populazioaren %30ak sare ekonomikotik kanpo egiten du lan. Erregularizazio orotik at, errealitate honek langilearekiko dakartzan gabezi eta arrisku guztiekin: sindikatuetan afiliatzeko ezina, inongo eskubide eta babesik ez izatea, muturreko prekarietatea eta ziurgabetasuna edota poliziaren errepresioa. Azken hamarkadetan Argentinako 24 probintzietan eguneroko ogi bihurtu da ekonomia paraleloan lan egitea. Baina, herri argentinarraren sektore hauek, injustizia gogor honen aurrean makurtu beharrean, tinko mantentzen dira sistema sozioekonomikotik kanpo. Asistentzialismoaren menpeko bihurtu ordez, euren lana sortu dute, auzo xumeetan, ahazturiko periferietan.\nBrasilgo favelak, Venezuelan rancho-ak, Argentinan ere existitzen dira: Villak. Urbanizatu gabeko auzo zabalak, gehienetan hirien periferietan aglomeratuak. Gure kasuan, Buenos Aireseko periferia osatzen duen Conurbano Bounerense zonaldeko Villen errealitatea ezagutu dugu. Hiriburuko erdigunetik kilometro gutxira, errepideak ez daude asfaltaturik eta etxebizitzen aurrealdeko adreilu gorrien gainean, txapaz osaturiko teilatuak dira nagusi. Gehienetan, ez dago estolda sarerik edota gas sistemarik. Askok nekez dute ur edangarria edo argi-indarra. Estatuak berak buruturiko azken zentsu neurketen arabera, herrialdean bizi diren 45 milioi biztanleetatik 7, Villetan bizi dira, okupaturiko lurretan, kokaleku prekarioetan.\nGune hauetan egituratu da 2001. Urteko Argentinazotik, pixkanaka pixkanaka, ekonomia herritarra izenarekin ezagutzen dena. Sistema kapitalistaren atzamarretatik kanpo osatzen eta indartzen ari den paradigma sozial eta ekonomiko berria. Ekoizpen faktoreak herriaren eskuetan, ipar orratz gabi batekin, herritar guztientzako lurra, lana eta bizitokia.\nGaurkoan, sistema ekonomiko informal honen protagonista diren eragileekin ikasitakoa laburbiltzen saiatuko gara. Horregatik, ezinbestekoa da lehendabizi CTEP zer den azaltzea. CTEP sindikatuak (Confederación de trabajadores de la economia popular), bere baitan barnebiltzen ditu economia popular-eko protagonista nagusiak. Bere funtzioa itzalpeko sare hau osatzen duten kooperatiba, eragile eta fabrika okupatu guztiei, koordenada homogeneo batzuen baitan batasun zentzu bat ematea da. Guztiek batera, helmuga berdin baterantz arraun egin dezaten: herritar guztiontzako lana eta bizitza duin baten eraikuntza. Ideia honen baitan antolatzen dira, gertutik ezagutzeko aukera izan ditugun hainbat eragile: OLP (Organizaciobes Libres del pueblo), Movimienpo Popular La Dignidad, Los Pibes Movimiento de Trabajadores Excluídos, Impa fabrika berreskuratua, Seamos Libres, Movimiento Popular Darío Santillan... Bakoitza bere ñabardura eta berezitasunekin, denek arazo bikoitz bati erantzuten saiatzen dira: auzoko langabezi tasa altua eta bizitzeko beharrezkoak diren eskubideen gabezia. Bi harresi hauek kolpe bakarren apurtzen dituzte CTEP-eko antolakundeek: tokian tokiko bizilagunak antolatuz, estatuak auzoari bermatzen ez dizkion eskubideak helarazten dizkie. Hots, kooperatiben sorkuntza eta enpresa abandonatuen berreskurapena zutabe, gune xume hauetan eten barik ari dira etxebizitzak, estolda sistemak, argi-indar eta gas sareak, osasun, suhiltzaile edo zabor bilketa zerbitzuak, maila guztietako herri eskolak (unibertsitateak ere bai), elikadura bermatzen duten herri merkatuak, garraio zerbitzuak... sortzen.\nAdibidez, bertatik bertara ezagutu dugu, aho bete hortz, 1-11-14 Villan (Buenos Aireseko handiena eta arriskutsuenetarikoa) jarduten duen 18-20 urte bitarteko 10 gazteez osaturiko erreskate brigada (su-hiltzaile + anbulantziak). Oinarrizko formazio batekin, jaio eta hazi ziren inguruetan biziak salbatzen dituzte. Izan ere, udaleko anbulantzia eta su-hiltzaileak, poliziaren babesik gabe Villara sartzen ez direnez (segurtasun bermerik ez dutelako), bat baina gehiago hil da laguntza beranduegi iritsi delako. Gazte hauek, Villan heziak, beharra dagoen lekura lehenbizi iristen direnak dira.\nFinantzaketari dagokionez, egia da asko, hamaika errebindikazio eta borroken ondotik, estatuaren diru iturrien bidez elikatzen direla. Kasu honetan, ezberdintasunak daude antolakunde batetik bestera eta noski, diru iturria gero eta handiagoa bada, gero eta urriagoa da maniobratzeko gaitasuna. Baita unean uneko gobernuaren aurka hartu daitezkeen neurri eta jarreren nolakotasuna ere. Horregatik, eragile bakoitzak modu partikularrean ikusten du arlo politikoa. Batzuk, demokrazia parte hartzailean sinetsi eta hauteskundeetan parte hartzen dute beste eragile politiko batzuen euritakopean. Beste batzuk ordea, ez dute sinisten gaur egungo erregimenean eta bide autonomoago bat egitearen aldekoagoak dira.\nAzkenik, azpimarratzekoa da CTEP osatzen duten eragile ezberdinek formakuntza ideologikoari ematen dioten garrantzia. Azken finean, economia popular-eko langileek errenta bat irabazi eta zerbitzu bat eskaintzeaz gain, sistema hegemoniko baztertzaile baten alternatiba eraikitzen ari dira. Horregatik, euren jardunean garrantzi handia du borroka ideologikoak. Alde batetik langileek egiten ari direnaren dimentsioa kontuan izatea eta bestetik jendeari ulertaraztea zer dagoen laguntza mota horren beharra izatearen atzean, zergatik duten faltan eskubidez dagokiena. Kontzientzia sortzea alegia, eta hori biziraupena une oro jokoan dagoen lekuetan gauzatzea erronka itzela da. Kontuan izan behar dugu, economia popular honetan parte hartzen duten askok eta askok behar familiarrak medio ezin izan zutela lehen edo bigarren hezkuntza amaitu. Eta beste asko, villetan indar handia duen narkotrafikoaren eraginpetik atera nahi eta ezinean dabiltzala. Horregatik bi bider txalogarriagoa da CTEP-eko militante eta partaideen jarduna.\nEgoerarik gogorrenetan, sistema kapitalista baztertzaile eta ustel honek sortu duen errealitate gordinenetariko batean, ezagutu dugu alternatiba: Xumeen iraultza, duintasuna, borroka kolektiboa eta oinarrizko eskubideen eraikuntza. Economia popular edo Herri ekonomia.


Home Gizartea Ekonomia Euskal Herriko Automobilgintzaren Klusterra, nazioarte mailako liderretariko bat\nSetform Limited-ek argitaratutako Engineer Live argitalpenak, Paul Boughtonen artikulu bat argitaratu du, munduko berrikuntza lideratzen duten automobilgintzaren klusterrak aurkezten ditu honetan.\nArtikulu honetan 3 biltzen dira. Hauetariko bi, sektore honetako munduan zehar erreferenteak diren herrialde bitakoak dira: Britainia Handia eta India. Hirugarrena, Euskal Herriko Klusterra da.\nSketore honen garrantziak eta nazioarteko proiekzioak asko harritu ditzake, baina horrela da. Nahiz eta harrigarria izan, gure ekonomiaren eta gure industriaren eragina mundu mailan ez da ez ezaguna ezta aintzatetsia. Gure ustez, hau, bi faktoreen nahaste bikainari esker da:\nAlde batetik, espainiar eta frantziar organismo eta komunikabideek ondo ikasia duten politikari esker, hau da, nazioarte mailan zerbait baikorra lortzen duten pertsona zein enpresei “euskal” etiketak ez jartzea.\nBeste aldetik, gure gizarteak lortzen dituen arrakastak ez onartzeko eta aitortzeko duen obsesioa.\nAutomobilgintza sektoreak pisu handia du gure ekonomian. 3 milioi pertsona dituen herrialde baten, automobil produkzioaren bi fabrika ditugu, Mercedes eta Volkswagen, eta garrantzitsuagoa dena, automobilgintzaren osagarriek sektore honek, nazioarte maiala erreferente bihurtu dena.\nGure herrialdea hiru administrazio errealitate ezberdinetak banatuta dagoenez, zaila da honek gure ekonomia eta gizartean duen esanahia adierazten duten datuak ematea.\nDatu gehiangoak ACICAE-tik datos, eta Engineer Live-eko artikuluan erabiltzen direnak dira. Baina era berean garrantzitsua da gogoratzea, sektore hau gure herrialdeko beste parte batzuetan ere garrantzitsua dela, Nafarroa bezala.\nInvest in Navarra webgunearen arabera, sektore honek, 5,1 milio eurora heltzen diren negozio bolumena duten 112 enpresa ditu Euskal Herriaren alde honetan eta zuzenean 12.000 pertsona enplegatzen ditu, zein eskualdeko % 4,3 adierazten duenak. Automobilgintzaren sektoreak 3,3 milioi euro lortu zituen 2013an esportazioetan (Volkswagenek egindakoak barne), Nafarroako ondasunen esportazioen %45.\nACICAE, Euskal Herri Autonomoko Automobilgintzaren Klusterra, gure herrialdeko alde honetan biltzen ditu enpresak. 14 mila milioi euro eskuratzen dituzten 300 enpresek osotzen dituzte eta 75.000 pertsona baino gehiago enplegatzen ditu, 36.000 EAE-koak. Guzti hau, Gasteizk Mercedes Fabrika kontuan izan gabe, zeinek urtero 120 mila automobil sortu eta 3.000 pertsona enplegatzen dituela.\nHobeto ulertzeko, hitz gutxirekin eta argi, sektorearen pisu eta garrantziak, ACICAE-k bere webgunean egiten duen aurkezpena irakurtzea gomendatzen dizuegu, 2 minutu izango dira. Edota aurkezpen honetako datuak errepasatzera.\nEuskal Automobilgintzaren Klusterraren aurkezpena. ACICAE, SPRI Taldetik.\nSektore honen eboluzioa, honen enpresagile eta langileen esfortsu eta gaitasunaz gain, pasa den mendeko ´90 urteetako pertsonek izandako ikuspuntuari esker izan dela ez dugu zalantzarik, gure ekonomiaren etorkizuna enpresen kolaborazioa, I+G eta baikaintasunetik pasatu behar zela ulertu zutenek. Haiek bultzatu zuten Kluster honen sormena, eta baita EAE-goan sortutako beste guztiak, eta era horretan gure ehun industrialaren biriraupenaren funtsezko oinarriak sortu zituzten.\nOrduan, batzuek, gaur egun gauzak nola egiten diren irakatsi nahi gaituztenek, ideia eta proiektu horiei barre egin zien, “gizartea engainatzeko kea” bezala adieraziz. Oraindik zuzenketaren bat itxaroten gaude, baina ezezko jarrera berdinarekin egiten dugu topo, gauzak, momenturen batean txarto joatearen esperantza disimulatuarekin, eta era horretan, errozoia izan.\nPrevious articleShangai Dailyk Eibarri buruz hitz egiten du: “ Eibarrek beste futbol bat erakusten du”\nNext articleEuskaldunak oso ondo usten dituen eraikin ikonikoa inauguratzen da Hamburgon


Prentsa-oharra | Kutxa Fundazioak bere eredua eraldatuko du, Gipuzkoaren aurrerabidean indartsuago bultzatzeko - Kutxa Fundazioa\nNoiz sortua: 29 Urria 2021\nKutxa Fundazioak, erakunde gisa, datozen urteetan eraldatzeko prozesu sakon bati ekitea erabaki du; gizartera hurbiltzeko eta gizartearekin harremanak izateko duen modua aldatuko du, modu eraginkorragoan eta garai berrietara egokituta bultzatzen jarraitzeko Gipuzkoaren aurrerabidea.\nKutxa Fundazioaren jarduerak gizartean duen eragiteko modua berriz definitu nahi da, eta, azken batean, Gipuzkoan erakunde erreferente gisa izateko, egoteko eta egiteko modu berri bat bultzatu.\nEraldaketa-prozesu hori Kutxa Fundazioaren 2030 Plan Estrategiko berriaren barruan sartzen da, eta, alde horretatik, egitura-aldaketak ekarriko ditu. Aldaketa horiek, beste alderdi askoren artean, Kultura Garaikidearen Nazioarteko Zentroan, Tabakaleran, izango duen presentzia birformulatu eta indartuko dute; Kutxa Fundazioaren gune hori diziplinarteko ezagutza sustatzeko birpentsatuko da, gizartea eraldatzen lagundu dezan, arte, kultura, zientzia eta teknologian oinarrituta, lurraldeko ezagutza- eta berrikuntza-ekosistema zabalaren eskutik.\nHorren haritik, eta beste jarduera-ildo batzuen artean, Kutxa Fundazioak bere apustua indartuko du hezkuntzaren eta talentua babestearen, zientzia-dibulgazioaren, gizarte-berrikuntza sustatzearen eta jasangarritasunaren alde, diziplinarteko ikuspegia duen gune abangoardista batean.\nAsmo handiko erronka hori Gipuzkoa osora proiektatuko da programazio gehigarriaren eta hedapen digital indartsuaren bidez, eta horretarako Kutxa Fundazioaren ekarpena berregituratu behar da, hainbat instalazio edo ekipamendutan banatuta dagoena, hala nola Arotz Enean, Eureka! Zientzia Museoan, edo Ekogunean.\nEgungo Eureka! Zientzia Museoa ekipamendua 2023an itxiko da, eta bere dibulgazio- eta hezkuntza-jarduerak berritu eta birformulatu egingo dira formatu modernizatu, digitalizatu eta garaikidean Kutxa Fundazioak Tabakaleran duen gunean.\nKutxa Fundazioak iraunkortasunarekiko konpromisoa indartuko du bere jardueren ardatz estrategiko eta zeharkako gisa, hezkuntza-komunitatearen eskutik hezkuntza-eredu berriak garatuz, adibidez Baso Eskola-Naturan Hezi, eta erronka ekologiko nagusiei erantzuteko proiektu esperimentalak bultzatuz. Aldi berean, une honetan Kutxa Fundazioa beste eragile batzuekin hizketan ari da Ekoguneko instalazioetan jasangarritasun-proiektu bat egiteko.\nEta Nafarroan Arotz Enea udaleku-etxea ere, COVID-19a hasi zenetik itxita dagoena, behin betiko itxiko da; Kubo Kutxari lotutako ekimenek eta programek berriz, Kursaalen garatzen direnek, bere horretan mantenduko dute beren funts eta filosofia.\nDatozen urteetan, urteko aurrekontua 20 M€koa izango da, eta asmo handiko apustu hau osatzeko, programak eta proiektuak bideratzeko beste ikuspegi bat erabiliko da. Programa eta proiektu horiek jada egiten zituen Gipuzkoako funtsezko eragileekin lankidetzan, jasangarritasuna eta gizarte-kohesioa sustatzen, hirugarren sektoreko erakundeak sendotzen, gizarte-ekintzarako laguntzak ematen, edo biozientzien eta onkologiaren sektorean I+G+b laguntzen duten proiektuak aliantzan bultzatuz, besteak beste.\n“Ikuspegi berritu horren barruan, Kutxa Fundazioak Gipuzkoako gizartea interpelatu nahi du, gure oraina eta etorkizuna markatzen duten erronkei erantzun integralago, diziplinartekoago eta eraldatzaileagoak ematen inplikatzeko aukerak eskainiz”, adierazi du bere zuzendaria den Ander Aizpuruak.\nAizpuruak azpimarratu duenez, “etorkizunari begira gizarteak behar dituen pertsonak, esperientzia eta ezaupideak baditu Kutxa Fundazioak, eta hori oinarri hartuta erabaki dugu Gipuzkoarekin dugun konpromiso berria eraikitzea. Gure erakundearen oinarri diren balioetatik abiatuta, izateko, egoteko eta egiteko modu berri bat sustatzea erabaki dugu”.\nKutxa Fundazioak egindako hausnarketa-prozesuaren eta krisi ekonomikoak, digitalizazioak, larrialdi klimatikoak eta COVID-19aren pandemiak bizkortu dituzten gizarte-aldaketa sakonen emaitza da hain eraldaketa sakona.\nErakundeak ulertu du gizartea eta ingurunea aldatu egin direla, eta garai berriek erantzun berriak eskatzen dituztela Gipuzkoako aurrerabidean erreferente izan eta eraldaketarako eragile gisa duen zeregina berriz definitu nahi duenaren aldetik. Gauzak egiteko, lankidetzan aritzeko, gizartearekin konektatzeko eta haren garapena bultzatzeko modu berriak.\nPremisa horretatik abiatuta, eta Garapen Jasangarriari buruz NBEk bultzatutako 2030 Agendarekin, Kutxa Fundazioak 4 helburu handiren inguruan eragiteko edo gizartera iristeko modu berria zehaztu du:\nGizartea ahalduntzea kulturaren eta zientzien bidez, pentsamendu kritikoa bultzatzeko.\nSTEAM (Zientzia, Teknologia, Ingeniaritza, Artea eta Matematika) bokazioak sustatzea, baita haur eta gazteengan talentuaren garapena ere.\nLurraldeko pertsona eta eragileek beren gizarte- eta ingurumen-konpromisoa aktibatu eta 2030 Agenda bultzatzeko proiektu eraldatzaileak garatu ditzaten sustatzea.\nEnpresei eta ekintzaileei laguntzea gizarte-aurrerabidera zuzendutako garapen ekonomiko iraunkor edo jasangarrian Gipuzkoak aurrera egin dezan.\nGainera, Kutxa Fundazioak zeharkako bost lehentasunetan hedatu eta indartuko du bere jarduera: jasangarritasunean; euskara eta kultura-ondarean; aniztasun, berdintasun eta feminismoan; gobernantza ireki eta lankidetzazkoan; eta pentsamendu kritikoan.\nKutxa Fundazioaren gunea Tabakaleran\nKutxa Fundazioak ikaskuntza eta inplikazio sozialeko esperientziak eskaini nahi dizkio gizarteari, ikuspegi diziplinarteko eta hibridotik aurrez aurrekoaren eta digitalaren artean, baita beste eragile batzuekiko lankidetza sustatu ere, balio partekatuko proiektuak sortuz, ikuspegi eraldatzaileagoarekin.\nHorren haritik, Tabakaleran duen presentzia indartuko du, han dituen 5.600 metro koadroak birformulatuz eta egokituz Kutxa Fundazioaren gune berri bat finkatzeko, eta, bertan, modu aktiboan eta diziplinarteko ikuspegitik, kultura zientifikoa, humanistikoa eta artistikoa bultzatzeko bere konpromisoa sustatuko du, nazioartean abangoardiako zentro eta museoak egiten ari diren bezala. Aldi berean, programen irismena zabalduko du, Gipuzkoa osoan publiko gehiagorengana irits daitezen hainbat formatu eta kanalen bidez.\nGune berri honek sorkuntza artistikoko, ezagutzaren sorkuntzako edo berrikuntzako eragile eta profesionalak inplikatzea eta laguntzea aurreikusten du, eta horien eta herritarren arteko zubiak erraztea, elkarrekin Gipuzkoako erronka nagusiei aurre egin ahal izateko, iraunkortasunari eta gizarte-kohesioari lotutakoak lehenetsiz.\nHorrela, erakundearen eraldaketa gaur egun dituen gune fisikoetatik harago doa. “Barne-aldaketa sakona da, kudeaketari eta antolaketari eragingo diena, bikaintasunera bideratutako eta berrikuntzan eta antolaketa-etikan oinarritutako kultura partekatua sustatuz. Aurrera egin nahi dugu antolaketa-eredu berri baterantz: gune eta ekipamenduekin lotutako dinamikak minimizatu, diziplinartekotasun eta berrikuntza-gaitasun handiagoa bultzatu, eta bizkortasun handiagoa eta erabaki-hartze argiago eta eraginkorragoa ahalbidetuko dituena”, adierazi du Aizpuruak.\nHorrela, beste ekonomia- eta finantza-eredu bat ere sustatuko da, fundazioaren jardueren iraunkortasuna erraztuko duena, jarduerak kontzentratuz eta baliabideak integratuz, bere inpaktu-ereduarekin modu koherentean.\n“Kutxa Fundazioak erabaki du erakundea eraldatzeko unea dela, Gipuzkoa eraldatzeko eragile gisa duen zeregina indartzeko, hots, Gipuzkoa kultuagoa, sortzaileagoa, bidezkoagoa eta jasangarriagoa izan dadin erantzunak sustatu eta laguntzeko, pentsamendu kritikoan eta konpromiso kolektiboan oinarrituta”, esanez bukatu du Ander Aizpuruak.\nInformazio osoa prentsa-oharrean HEMEN


Mugikortasuna aztien ikuspegitik - Uribe kosta - Hiruka.eus\nMugikortasuna aztien ikuspegitik\nGuNe Uribe Kosta 2020-09-22 08:41\nHil honen 22an Europar Batasunak kotxerik gabeko eguna ospatzen du, mugikortasun eredua aldatu nahi duteneko erakusgai gisara. GuNen ez dugu uste helburu oneko ekimenek egun berezirik beharko luketenik, etengabeko jarduera baizik. Egun horrek aitzakia ematen die agintariei euren kontzientzia txarra hitz larriko adierazpenen bidez zuritzeko.\nEkintzek, aldiz, argi eta garbi erakusten dute zein neurritakoa den duten mutur lotsabakoa. Adibideak nahikotxo ditugu Uribe Kostan: Arrontegiko zubia egin zen aspaldi, eta geroago eskualdeko korridorea. Bi horiekin kotxe pilaketa arinduko zen eta arazoa, beraz, konponduta geratuko ere. Eta zein da gaurko egoera? Kotxe kopurua biderkatu egin da eta pilaketak gero eta ugariagoak dira. Esan dezakegu, orduan, agintariak nahi gabe okertu direla? Bai zera.\nAzti hauen egiazko helmuga ez da arazoa konpontzea eta are gutxiago mugikortasun eredua aldatzea (nola ulertu, bestela, gure herriko ekonomian kotxearen inguruko arloa izatea pisu gehien duena?). Hauek kudeatzaile finak dira, bai, baina denon diruarekin. Urte asko daramatzate plangintza ederra egiten, sakelak betetzen, diru gosea asetzen, eta ez arazoak guztion onerako konpontzen. Honen isla dira bai Arrontegin nola “Avanzada”-n (Leioako zatian), egun gauzatzen ari diren zabaltze eta moldatze lanak, larrialdi klimatikoa gure gainera datorren garaian, hain zuzen ere.\nEta guzti hori gutxi balitz, xisteratik munduko 8. miraria izango dena atera dute: itsasadarpeko tunela, proiekturik faraonikoena. Bejondeiela!! Inola ere behar ez den egitasmoa, etorkizunarekin talka egingo duena, izugarrizko dirutza (400 milioi, gutxienez) alferrik botako dena, gizarteak beharrizan ugari duen une honetan.\nLurrak bizimodua eraldatzeko aldarrikatzen digun bitartean, aztiek gero eta kotxe gehiago ekoiztu eta saldu nahi dute, eta ibiltzeko behar duten alfonbra gehiago eraiki. Eurak publikotasunaren ordezkariak omen dira, baina ez al dakite kotxea ondasun pribatua dela? Eta ez al dakite ere garraioa dela gaur egun isurketa gehien eragiten duen sektorea? Jakin, badakigu herritar askok itsuki sinesten-bozkatzen dien heinean, aztikeriak egiten jarraituko dutela, baina ondo ulertu behar dugu denok jokabide horrek nora garamatzan.\nKotxerik gabeko eguna? Itxurakeriarik ez, mesedez.


TXILEKO SANTIAGON LASTERKA, TXINAN ETA LESBOSEN BEZALA | Euskal Herria | GARA Euskal Herriko egunkaria\nEUSKARAREN ALDEKO EKIMENA MUNDUAN BARNA\nTXILEKO SANTIAGON LASTERKA, TXINAN ETA LESBOSEN BEZALA\nSRI LANKAKO HERRITARRAK IZAN ZIREN MUNDUAN LEHENAK EUSKARAREN LEKUKOARI ERAGITEN. GERO ETORRI ZIREN LESBOS, BOISE, KALEDONIA BERRIA EDOTA TXINAKO HARRESIKO KORRIKAK, EUSKARAK MUGARIK EZ DUELA FROGATUZ. TXILEKO LASTERKETA IZAN ZEN AZKENETAKOA.\nHegoi BELATEGI PUMAR Updated at:\nTxileko Santiagon euskararen alde egin nahi izan dute dozenaka pertsonak. Euskal Herritik 13.000 kilometrora egon arren, Andeen magalera ekarri dute euskararen aldeko aldarria. Larunbat goizean izan zen hitzordua, Providencia auzoko Suedia zubiaren parean.\nKorrikalariak gutxinaka iritsi ziren abiapuntura, eta Txileko ohiturei jarraiki, patxadaz. Euskal jatorriko txiletarrek, Txilen bizi diren euskal herritarrek, Erasmus ikasleek eta euskararen alde korrika egin nahi zuten hiritar xumeek indarrak batu zituzten. Eguraldia lagun, Mapocho ibaiaren ibilbideari jarraituz tipi-tapari ekin zioten, oihuka eta irribarretsu, hainbat santiagotarren begiradak erakarriz.\nMaddalen eta Miren Erasmuseko ikasleek lehen zatian eraman zuten lekukoa, eta Mireia Orbegozok, Etxepare Euskal Institutuko irakurleak, megafonoa eskuan zuela, Korrika girotzeko ardura hartu zuen. Geroago, Orbegozok berak eta bere ikasle Raul Paradak eraman zuten lekukoa. Lau bat kilometro egin ostean, etenaldia egin zuen karabanak Italia plazan, Santiagoko bihotzean. Balmaceda estatuburu izandakoaren omenezko obeliskoaren azpian, euskal kulturaren erakustaldia egin zuten. Txileri ere lekua egin zioten, cueca dantzatuz, zapiak eskuan zituztela, baita ikurrinak ere.\nPlazatik irten, eta Bustamante parkerantz jo zuten; han egin zuten bigarren lekuko aldaketa. Korrikalari gazteenak hartu zuen, Martin Diaz de Mendibilek, aita Ekain alboan zuela. Zazpi urte ditu Martinek, baina eskarmentua du, bigarren aldiz eraman baitu ikurrina. Fikako Iker Fernandezek hartu zuen lekukoa azkenekoz Claudia Zamora bikotekidearekin batera, euskara ikasten ari den txiletarra. Horiek eraman zuten Euzko Etxeraino, harro.\nEraikin historiko horretan eman zioten bukaera Korrikari, familia argazkia eginez, Santiagoko etxe-orratzen artean dagoen baserri berezia atzean zutela. Pintxo eta edari artean, lagunartean, bi urte barruko Korrika antolatzen hasi ziren.


Irekia Eusko Jaurlaritza - Gobierno Vasco :: EHAA xedapena 201603473\nAGINDUA, 2016ko uztailaren 13koa, Osasuneko sailburuarena, zeinaren bidez diru-laguntzak ematea arautzen baita, 2016ko ekitaldian Euskal Autonomia Erkidegoko toki-esparruan jarduera fisikoa sustatzeko.\nGaiak: DEIALDIA; LAGUNTZAK; TOKI-ADMINISTRAZIOA; KIROLA\nXedapenaren data: 2016-07-13\nHurrenkenaren zenbakia: 201603473\nEuskadiko Osasun Antolamenduari buruzko ekainaren 26ko 8/1997 Legearen 2. artikuluan ezarritakoari jarraikiz, euskal herri-aginteei dagokie osasuna sustatu eta indartzea jarduera sozio-ekonomikoan diharduten sektore guztietan, honako helburu hauek lortzeko: bizi-ohitura osasungarriak suspertzea, arrisku-faktoreak desagerraraztea, ondorio kaltegarrien eragina saihestea eta, batik bat, osasunaren garrantziaz sentsibilizatu eta kontzientziatzea. Zehatzago, bigarren atalak dioenaren arabera, Eusko Jaurlaritzaren ardura da osasunaren erakunde-esparrua zaintzea EAEn; xede horrekin, izan ere, gomendioak eman edo neurriak hartuko ditu Jaurlaritzak, sektore politiko guztietan osasuna aintzat har dezaten, eta, era berean, diziplina anitzeko ekintzak bultzatuko ditu, osasun-ekintzen osagarri, biztanleen osasun maila etengabe hobetzeko.\nAipatutako legearen 3. artikuluak adierazten du osasunaren alorreko euskal administrazioari dagokiola osasun publikoaren babes orokorra bermatzea, osasuna sustatzeko neurrien bidez. Halaber, lege horren 14. artikuluak adierazten du Euskal Autonomia Erkidegoko Administrazioko organo guztiak, bakoitza dagokion sektoreko ikuspuntutik, elkar hartuta arituko direla osasun-hezkuntzaren eremuan sistematikoki gauza ditzaketen ekintzetan, funtsezkoak baitira pertsona bakoitzaren eta komunitatearen osasuna hobetzeko.\nAzkenik, 15. artikuluak xedatzen duenez, Euskal Autonomia Erkidegoko toki-korporazioek antolamendu juridikoak esleitzen dizkien osasunaren eta osasungarritasunaren kontrolerako eskumenak gauzatuko dituzte, zehazki antolamendu juridikoak esleitzen dizkienak, jarduera osagarriak gauzatzeko duten ahalmen instituzionala eragotzi gabe, eta, hala badagokio, Autonomia Erkidegoak haiei eskuordetutako eskumenak ere gauzatuko dituzte; jarduera guztiak Euskadiko Osasun Planaren helburuetara egokituko dira, eta autonomia-erkidegoko Osasun Sailaren koordinazioaren eta goi-mailako ikuskaritzaren mende jarriko. Eginkizun horiek gauzatzeko, toki-korporazioek EAEko osasun-sistemako langileen laguntza teknikoa eta bitartekoak jaso beharko dituzte. Lankidetza-tresnak sustatuko dira, eta, hala badagokio, behar diren koordinazio-organo espezifikoak sortuko.\nApirilaren 18ko 195/2013 Dekretuaren, Osasun Sailaren egitura organikoa eta funtzionala ezartzen dituenaren, 8.1 artikuluari jarraituz, Osasun Publikoaren eta Adikzioen Zuzendaritzaren zeregina da, besteak beste, politika eta esku-hartze eraginkorrak bultzatzea Jaurlaritzaren gainerako sailetan eta erakunde publikoetan –udalerrietan bereziki–, hiritarrek osasun- eta ekitate-maila handiagoak izan ditzaten.\nToki-gobernuek eragin zuzena dute herritarren osasunean, hainbat arlotan garatzen duten politikaren bidez, hala nola osasunean, hezkuntzan, gizarte-ongizatean, garraioan, ingurumenean, kulturan, hirigintzan, etxebizitzan, kirolean, segurtasunean eta abar. Zenbait politika, ordea, ez dira erabat toki-gobernuen eskumenekoak, baina, hala ere, halako politiken zerbitzuak toki-esparruan ematen dira, eta, hortaz, politika horiek koordinatuz gero sinergia positiboak lortuko dira osasunaren alde.\nAgindu honen xedea da, beraz, osasuna indartzea toki-eremuko jardueretan eta osasun-arlokoak ez diren gainerako lan-eremuetan. Ekimen hau zeharo loturik dago Europako Batasunak gomendaturiko «Osasuna politika guztietan» estrategiarekin, bai eta Osasunaren Mundu Erakundearen Osasunaren Determinatzaile Sozialen gainean Batzordeak egindako txostenarekin ere. «Osasuna politika guztietan» estrategiaren oinarrian dagoen egiaztapena da osasun-sektorearen eraginpeko eremutik kanpoko faktoreek eragiten dutela batez ere, osasunean.\nJarduera fisikoa sustatzeko Torontoko Gutunak dio, argi eta garbi, ohiko jarduera fisikoak osasuna areagotu, gaixotasunei aurrea hartu, gizarte-harremanak eta bizi-kalitatea hobetu, etekin ekonomikoak eman eta, halaber, ingurumenaren iraunkortasunari laguntzen diola.\nJarduera fisikoa egiten ematen dugun denbora gehituz, eta egoneko jardueretan ematen dugun denbora gutxituz, populazio aktiboagoa lortuko dugu. Horrela, zenbait erronkari aurre egiteko aukera izango dugu, esate baterako: biztanleen etengabeko zahartzea eta osasun-sistemari eta gizarte-prestazioei eustea.\n2013-2020rako Osasun Planaren helburuetako bat da herritarren artean jarduera fisikoa sustatzea, EAEn jarduera fisikoa sustatzeko Mugiment proiektuan zehaztutako jarraibideen eta estrategien arabera. Proposatutako ekintzetako bat da sareak sortzea, hain zuzen ere toki-eremuan jarduera fisikoa sustatzeko eta sedentarismoa prebenitzeko ekintzak eta estrategiak koordinatzeko.\nHori dela eta, eta aurreko urteetako esperientzia oinarri hartuta, deialdi honen ardatza izango da herritarren egunerokotasunean jarduera fisikoa sustatzea eta toki-sareak ehuntzen laguntzea; sare horiek gune gisa eratuko dira, jarduera fisikoa sustatzeko gainerako estrategiak antolatzeko.\n1. artikulua.– Diru-laguntzaren esparrua eta xedea.\n1.– Agindu honen xedea da EAEko toki-erakundeentzako, tokiko erakunde autonomoentzako eta tokiko merkataritza-sozietateentzako diru-laguntzak arautzea, helburu honekin: 2016an, jarduera fisikoa sustatzeko proiektuak garatzea, ingurune egokiak sortuz eta tokian-tokian ekintza komunitarioa sendotuz.\n2.– Laguntza hauen xedea da honako hauek finantzatzea 2016ko ekitaldian:\na) Hirietan eta hiri-inguruetan ibilbideak edo pasealekuak egokitzeko eta dinamizatzeko programak eta esku-hartzeak, herritar guztiei zuzenduak; ibilbide horiek seguruak izango dira eta behar bezala seinaleztatuta egongo dira, ohiko joan-etorrietan mugikortasun aktiboa errazteko eta aisialdi aktiboa sustatzeko.\nb) Tokiko sare bat sortzeko beharrezkoak diren jarduerak. Tokian-tokian jarduera fisikoa sustatzeko eta sedentarismoa prebenitzeko ekintzak eta estrategiak lehenetsi, planifikatu eta garatuko ditu sare horrek, partaidetza-prozesuen bidez.\nTokiko sare bat egitura barnerakoi eta partaidetzazko bat da, komunitateko hainbat eragile biltzen dituena, hala nola administrazioak, hainbat esparru edo sektore (hezkuntza, gizartea, osasuna, kultura, ekonomia...) eta herritarrak, gizarte-erakundeak barne.\n1.– Honako hauek eska ditzakete jarduera fisikoa sustatzeko programak eta esku-hartzeak garatzeko diru-laguntzak: Euskal Autonomia Erkidegoko udalek, mankomunitateek, bestelako toki-erakundeek, tokiko erakunde autonomoek eta tokiko merkataritza-sozietateek.\n2.– Tokiko merkataritza-sozietateek baldintza hauek bete beharko dituzte: euren kapitala titulartasun publikokoa izatea; parte hartzen duten udaletako osoko bilkurek izendatuak izatea diru-laguntzaren xedea den jarduera egiteko; eta egunean egotea Gizarte Segurantzari eta Ogasunari egin beharreko ordainketetan.\n3.– Erakundeek, onuradun izateko, Diru-laguntzei buruzko 38/2003 Lege Orokorraren 13. artikuluan jasotako betekizunak bete behar dituzte, besteak beste, egunean egotea diru-laguntzak itzultzearen ondoriozko betebeharren ordainketan.\n3. artikulua.– Aurrekontuko zuzkidura.\n1. artikuluan adierazitako jardueretarako aurrekontu-zuzkidura, guztira, 292.000 (berrehun eta laurogeita hamabi mila) eurokoa izango da.\n4. artikulua.– Diruz lagundu daitezkeen gastuak.\n1.– Honako hauek eragindako gastuak lagundu ahal izango dira diruz:\na) Ibilbideak seinaleztatzea.\nb) Ibilbideak egokitzea, erabiltzaileentzako seguruagoak, erakargarriagoak eta iristen errazagoak izan daitezen. Honako hauek barne hartzen dira: eserlekuak, iturriak, zuhaiztiak edo komunak, beste batzuen artean.\nc) Ibilbideak dinamizatzea, begiraleek gidatutako ibilaldiak antolatuz, ibiltari-taldeak gidatzeko pertsona boluntarioak prestatuz, jardunaldiak, tailerrak edo bestelako jarduerak antolatuz, herritarrek ibilbide horietan parte har dezaten.\nd) Ibilbideari eta jarduera fisikoak eta ibiltzeak dakartzaten onurei buruzko informazioa ematen duten horma-irudiak eta bestelako publizitate-euskarriak sortzea eta jartzea.\ne) Prozesu integratzaile eta partaidetzazkoak dinamizatzea, komunitateko eragileak erakartzeko eta gizarte-sareak sortzea ahalbidetuko duten loturak ezartzeko.\nf) Prozesu integratzaile eta partaidetzazkoak dinamizatzea, hain zuzen ere tokiko sareei laguntza emateko jarduerak lehenesten eta jarduera horiek martxan jartzea erraztuko duten premiak eta baliabide komunitarioak antzematen.\ng) Toki-hedabideetan zabaltzea burutzen ari diren jardueren berri, herritarren parte-hartzea sustatze aldera.\n2.– Ez dira diruz lagunduko honako gastu hauek:\nDiruz laguntzen diren jarduketa horien BEZari dagozkionak.\n5. artikulua.– Beste diru-laguntza batzuekiko bateragarritasuna.\n1.– Agindu honek arautzen dituen diru-laguntzak bateragarriak izango dira helburu bererako beste edozein erakunde publiko zein pribatuk eman litzakeen beste diru-laguntza batzuekin, betiere horren ondorioz gainfinantzaketarik ez badago.\n2.– Lortutako laguntza eta diru-laguntza guztien batura jardueraren aurrekontu osoa baino handiagoa baldin bada, diru-laguntza murriztuko da soberakina kenduta.\n1.– Diru-laguntzen gehieneko zenbatekoak hauek izango dira:\na) 50.000 biztanle baino gehiagoko udalerrietan edo udalerriz gaindiko erakundeetan, gehienez ere, diruz lagundu daitezken gastuen zenbatekoaren % 20 eman daiteke, eta gehienez ere 8.000 euro proiektuko.\nb) 7.000 eta 50.000 biztanle arteko udalerrietan edo udalerriz gaindiko erakundeetan, gehienez ere, diruz lagundu daitezken gastuen zenbatekoaren % 50 eman daiteke, eta gehienez ere 8.000 euro proiektuko.\nc) 7.000 biztanle baino gutxiagoko udalerrietan edo udalerriz gaindiko erakundeetan, diruz lagundu daitezken gastuen zenbatekoaren % 80 eman daiteke, gehienez ere 8.000 euro proiektuko.\n2.– Udalerri bakoitzeko biztanle-kopurua Eustaten datu berrienetatik aterako da.\n7. artikulua.– Eskabidea eta aurkeztu beharreko agiriak.\n1. artikuluan jasotako jardueretarako, agiri hauek aurkeztu beharko dira:\na) Eskabide-agiria, agindu honen I. eranskinean adierazitakoari jarraikiz, behar bezala beteta. Eranskin hori eskuragarri dago euskadi.eus webguneko egoitza elektronikoan, agindu honen izapideak elektronikoki egiteari buruzko artikuluan adierazitako moduan.\nb) Jardueraren azalpen-memoria, agindu honen II. eranskinean adierazitakoari jarraikiz, behar bezala beteta. Eranskin hori eskuragarri dago euskadi.eus webguneko egoitza elektronikoan, agindu honen izapideak elektronikoki egiteari buruzko artikuluan adierazitako moduan.\nc) Onespen-akordioa, hau da, eskatu den diru-laguntzaren xede den jarduerari onespena ematen diona, batetik, eta jarduera finantzatzeko erakunde eskatzaileak egingo duen ekarpenarena, bestetik.\nd) Tokiko sare batek koordinatzen badu proiektua, eta sare hori gizarteko, hezkuntzako, osasuneko eta/edo arlo soziosanitarioko eragile komunitarioek osatzen badute, azalpen-txosten bat aurkeztu beharko da, partaide diren alderdi guztiek izenpetuta, akordio hori justifikatzeko; han, honako alderdi hauek zehaztu beharko dira:\n● Agiria/Akta, non jasotzen baita dagokion udalerrian tokiko sarea edo sektorearteko koordinazio-mahaia eratu dela, honako hauek zehaztuta: ordezkatutako eragileak, osaera eta eratze-eguna.\ne) Erakunde eskatzailea tokiko merkataritza-elkarte bat bada, aurreko ataletan eskatutako dokumentazioaz gainera, jarduera gauzatuko den udalerrietako osoko bilkuraren edo osoko bilkuren onarpen-akordioak aurkeztu beharko ditu, hau da, jarduera hori erakunde horrek gauzatuko duela adierazten dutenak.\nf) Erakundearen izenean eskatzen duen pertsona fisikoak NANaren bidez identifikatu behar du bere burua, eta honako hauek aurkeztu behar ditu, salbu eta aldez aurretik Osasun Sailari entregatu badizkio: pertsona fisikoari eskatzailearen izenean jarduteko ahalmena ematen dion administrazio-ebazpena edo ahalordea. Ahalordearen erregistro-inskripzioa egiaztatu egingo da, Merkataritza Erregistroa arautzen duen araudiaren arabera inskripzio hori beharrezkoa denean.\nErakunde eskatzailea erakundeentzako ziurtagiri elektroniko onartu baten bidez identifikatu baldin bada, ez du egiaztatzeko dokumenturik aurkeztu behar.\ng) Finantzaketaren xede izango litzatekeen jarduera hobeki ezagutzeko beharrezko den dokumentu osagarri oro.\n8. artikulua.– Eskabideak aurkezteko epea eta modua.\n1.– Eskabideak aurkezteko epea 2016ko irailaren 16an bukatuko da.\n2.– Aurrez aurre edo bitarte elektronikoak erabiliz aurkez daitezke eskabideak.\na) Eskabideak aurrez aurre aurkez daitezke Herritarren Arretarako Bulegoetan (Zuzenean), Eusko Jaurlaritzaren Osasun Saileko lurralde-zuzendaritzetan, edota Herri Administrazioen Araubide Juridikoaren eta Administrazio Prozedura Erkidearen azaroaren 26ko 30/1992 Legearen 38.4 artikuluan aurreikusitako organoen aurrean.\nb) Halaber, eskabideak bitarteko elektronikoen bidez izapidetu ahal izango dira, agindu honen izapide elektronikoei buruzko 22. artikuluan adierazitako euskadi.eus egoitza elektronikoaren bidez.\n3.– Erakunde eskatzaileek nahi duten hizkuntza ofizialean aurkeztu ahal izango dituzte eskabidea eta horri erantsi beharreko gainerako agiriak. Orobat, eskabidea aurkeztu eta ondorengo jarduketetan, eta prozedura osoan, erakunde eskatzaileak hautatutako hizkuntza erabiliko da, Euskararen erabilera normalizatzeko azaroaren 24ko 10/1982 Oinarrizko Legearen 6.1 artikuluan ezarritakoari jarraituz.\n9. artikulua.– Aurkeztutako eskabideetan egindako akatsak zuzentzea.\nOsasun Publikoaren eta Adikzioen Zuzendaritzak ikusten badu aurkeztutako eskabideak ez dituela betetzen aurreko artikuluetan xedatutako eskakizunak, hamar egun balioduneko epea emango dio erakunde eskatzaileari akatsa zuzen dezan edo aginduzko dokumentuak aurkez ditzan. Jakinaraziko dio, halaber, hori egin ezean, eskabidea bertan behera uzten duela ulertuko dela; horretarako, Osasuneko sailburuordeak ebazpen bat eman beharko du Herri Administrazioen Araubide Juridikoaren eta Administrazio Prozedura Erkidearen azaroaren 26ko 30/1992 Legearen 42. artikuluan aurreikusi bezala.\n10. artikulua.– Organo kudeatzaileak aurkeztutako datuak egiaztatzea.\n1.– Eskabideetan adierazi ahalko da laguntza eskatu duen pertsonak/erakundeak baimena ematen diola espresuki organo kudeatzaileari nortasun-datuak eskuratzeko edo egiaztatzeko, eskabidea aurrez aurre edo bitarteko elektronikoen bidez aurkeztuta ere, hargatik eragotzi gabe Herri Administrazioak egiaztatzeko, kontrolatzeko eta ikuskatzeko duen ahalmena. Zehazki:\na) Kanal elektronikoan, interesduna aitortutako ziurtagiri elektroniko batekin identifikatu bada, ez du agiririk aurkeztu beharko haren nortasuna egiaztatzeko.\nb) Eskabidea aurrez aurre aurkeztuz gero, eta eskatzaileak baimena ematen badu administrazioak nortasun-datuak egiazta ditzan Barne Ministerioan, ez du inolako dokumenturik aurkeztu beharko, eta eskabidean adierazi beharko du deialdia egin duen organo kudeatzaileari baimena ematen diola administrazio eskumendunean datuak egiaztatzeko, jasotzeko edo baieztatzeko bitarteko elektronikoen bidez edo, hala badagokio, eskuragarri dauden bitartekoen bidez.\n2.– Pertsona edo erakunde eskatzaileak ez badio administrazioari datu horiek biltzeko baimenik ematen, datu horiek aurkeztu beharko ditu.\n11. artikulua.– Eskakizunak egiaztatzea.\nLaguntzen eskatzaileek zerga-betebeharrak eta Gizarte Segurantzarekikoak egunean dituztela egiaztatzen duen dokumentazioa automatikoki egiaztatuko du, behar beste aldiz, organo kudeatzaileak, eta horretarako ez du eskatzaileen baimenik beharko, Euskal Autonomia Erkidegoko Ogasun Nagusiaren Antolarauei buruzko Legearen 50.3 artikuluaren 2. paragrafoak xedatzen duenari jarraikiz. Erakunde eskatzaileak berariaz ukatu ahal izango du baimena. Kasu horretan, ziurtagiria aurkeztu beharko du, Diru-laguntzei buruzko 38/2003 Lege Orokorraren 22. artikuluan aurrez ikusitako baldintzetan.\n12. artikulua.– Eskabideak balioesteko irizpideak.\n1.– Jarraian, balioespen-irizpideak zehaztuko ditugu, eta irizpide bakoitzari zenbat puntu dagozkion esango. Irizpide hauek erabiliko dira, hain zuzen, eskabideen lehentasun-ordena ezartzeko:\na) Proiektuaren egokitasuna eta garrantzia herritarren artean jarduera fisikoa sustatzeari dagokionez: 20 puntu, gehienez.\n○ Justifikazioa, helburuak.\nb) Ibilbideen egokitasuna eta dinamizazioa: 30 puntu, gehienez.\n● Seinaleak: ibilbideak aurkitzeko seinaleak, osasunerako onurei buruzko seinaleak, ikusteko moduko planoak oinezkoek ibilbidea egiteko beharko duten denbora eta distantziak ageri dituztela.\n● Zabalkundea: hitzaldiak, parte-hartzea sustatzeko jardunaldiak, informazio inprimatua, toki-hedabideetan publizitatea egitea.\n● Beste eragile komunitario batzuekin koordinatzea, izan gizarte, hezkuntza, osasun eta/edo arlo soziosanitariokoak.\nc) Tokiko sareak sortu eta dinamizatzea: 40 puntu, gehienez.\n● Prozesu integratzaile eta partaidetzazkoak erabiltzea, tokiko sarea sortzerakoan.\n● Prozesu integratzaile eta partaidetzazkoak erabiltzea, hain zuzen ere premiak eta baliabide komunitarioak antzematen eta jarduera fisikoa sustatzeko jarduketak lehenesten eta martxan jartzen tokiko sareak egiten duen koordinazio-lana errazteko.\nd) Desberdintasun sozioekonomikoetan eta genero-desberdintasunetan arreta berezia jartzea: 10 puntu, gehienez.\n2.– Honako proiektu hauek bakarrik lagunduko dira diruz: guztira, 30 puntu edo gehiago eta a) atalean gutxienez 15 puntu lortzen dutenak. Lehentasunezko ordenaren azken postuan berdinketarik egonez gero, artikulu honen a) puntuan puntuazio handiena lortu duen eskabideari esleituko zaio laguntza.\n13. artikulua.– Eskaerak balioestea.\n1.– Eskaerak balioespen-batzorde batek balioetsiko ditu, eta batzorde hori honako hauek osatuko dute: Osasun Publikoaren eta Adikzioen zuzendariak (Miren Dorronsoro Iraeta andrea), zeina batzordeburua izango baita, eta Osasun Sailaren Lurralde Ordezkaritzetan Osasun Publikoaren eta Adikzioen zuzendariorde kargua dutenek (Concha Castells Carrillo andrea, Elena Albisua Cortazar andrea, Juan Carlos Fernández Crespo jauna).\n2.– Balioespen-batzordeak dagokion artikuluan ezarritako balioeste-irizpideen arabera balioetsiko ditu eskabideak.\n3.– Balioespen-batzordeak zehaztu egingo du elkarte, proiektu edo jarduera bakoitzerako zein den diruz lagundu daitekeen gehienezko zenbatekoa eta zenbat puntu ematen zaion, betiere agindu honetan finkaturiko irizpideei jarraikiz.\n4.– Osasun Publikoaren eta Adikzioen zuzendariak, laguntzak kudeatzen dituen organoa den aldetik, eta/edo balioespen-batzordeak behar beste informazio eta dokumentazio osagarri eskatu ahal izango diete erakunde eskatzaileei, aurkeztutako proiektua edo jarduera hobeto ulertzeko helburuarekin, betiere.\n5.– Deialdi honetan ezarritako laguntzak lehiaketa-prozeduraren bidez emango dira, azaroaren 11ko 1/1997 Legegintzako Dekretuaren bidez onartutako Euskal Autonomia Erkidegoko Ogasun Nagusiaren Antolarauei buruzko Legearen testu bateginaren 51.4 artikuluari jarraituz.\n6.– Agindu honetan araututako diru-laguntzak emateko prozedura lehiaketa izango da. Diruz lagundutako proiektu bakoitzari dagokion laguntzaren zenbatekoa zehazteko, banaketa proportzionaleko sistema bat aplikatuko da: 12. artikuluan zehaztutako irizpideak aplikatuz, balioespen-fasean lortzen den puntuazioaren arabera banatuko da 3. artikuluan zehaztutako dotazio ekonomiko osoa.\n14. artikulua.– Ebazpena, errekurtsoak, ebazteko eta jakinarazteko epea, jakinarazteko modua eta publizitate-prozedura.\n1.– Aurkeztutako eskabideak prozedura bakar batean izapidetuko dira. Eskabideen ebazpenean, interesdunek azaldutako gai guztiak erabakiko dira. Osasuneko sailburuordeari dagokio ebazpen hori ematea, balioespen-batzordearen proposamena kontuan hartuta.\n2.– Ebazpenean ezarriko da eskatutako diru-laguntzak ematen edo ukatzen diren. Laguntzak ematea erabakitzen bada, honako hau adierazi beharko da: zein diren erakunde onuradunak, guztira zenbateko diru-laguntza emango zaion horietako bakoitzari eta zenbat emango zaion finantzatutako proiektu bakoitzari. Laguntzak ukatzen badira, berriz, zergatik ukatu diren adierazi beharko da.\n3.– Prozedura ebatzi eta ebatzitakoa erakunde interesdunei jakinarazteko epea gehienez ere lau hilabetekoa izango da, agindu hau Euskal Herriko Agintaritzaren Aldizkarian argitaratu eta biharamunetik aurrera. Epe hori igarota, ebazpenik argitaratu ez bada, erakunde interesdunek diru-laguntza eskaera ezetsi egin dela ulertu ahal izango dute, Herri Administrazioen Araubide Juridikoaren eta Administrazio Prozedura Erkidearen azaroaren 26ko 30/1992 Legearen 44.1 artikuluan ezarritako ondorioetarako.\n4.– Ebazpen hori Euskal Herriko Agintaritzaren Aldizkarian argitaratuko da.\n5.– Ebazpenak ez dio amaiera ematen administrazio-bideari, eta, beraren aurka, interesdunek gora jotzeko errekurtsoa aurkeztu ahal izango diote Osasuneko sailburuari, hilabeteko epean, ebazpena Euskal Herriko Agintaritzaren Aldizkarian argitaratu eta hurrengo egunetik aurrera, betiere aipatutako 30/1992 Legearen 114. eta 115. artikuluetan ezarritakoaren arabera.\n6.– Agindu honek arautzen dituen diru-laguntzak erakunde onuradunei esleitu, eta, hala badagokio, ordaindu aurretik, amaituta egon behar dute Euskal Autonomia Erkidegoaren Administrazio Orokorrak edo haren erakunde autonomoek emandako antzeko diru-laguntzen esparruan hasita dauden eta oraindik izapidetzen ari diren itzultze- edo zehatze-prozedurek.\n15. artikulua.– Diru-laguntza justifikatzea.\n1.– Diruz lagundutako jarduera benetan burutu dela justifikatzeko, honako agiri hauek aurkeztu behar dira:\na) Diru-laguntzaren xede den proiektua gauzatu izanaren deskribapen-memoria, izapide elektronikoei buruzko 8. artikuluan adierazitako euskadi.net egoitza elektronikoko III. eranskinean jasotakoa.\nb) Diru-laguntzaren xede den proiektuaren helburua eta asmoa bete direla dioen ziurtagiria, toki-erakundeko idazkariarena edo erakunde eskatzailea ordezkatzen duen pertsonarena.\nc) Fakturak edo baliozko beste ordainketa-egiaztagiri batzuk, toki-erakundeko idazkariak edo erakunde eskatzailearen ordezkariak sinatuak. Agiri horiek egiaztatu behar dute diru-laguntzaren xede den proiektua benetan egin dela.\nd) Diru-sarreren eta gastuen zerrenda, eta beste diru-laguntzarik, laguntzarik edo diru-sarrerarik eskuratu bada, hala adieraztea.\ne) Agiri osagarriak, proiektua egin dela egiaztatzen dutenak, honako hauek barne direla: material grafikoa, bileren aktak eta bertaratutakoen zerrenda edo prozesuan sortutako beste agiri batzuk.\n2.– Aldez aurretik eginiko gastuak ordaindu daitezke jasotako diru-laguntzarekin, baldin eta gastu horiek diru-laguntza jaso duten jardueretan sartzen diren ekintza eta kontzeptuen kostu errealak badira eta 2016. urtean sortutakoak badira.\n3.– Justifikazio-agiriak aurkezteko epea 2016ko abenduaren 15ean amaituko da, eta egun horixe izango da agiri horiek onartzeko azkena.\n4.– Diru-laguntza justifikatzeko dokumentazioa aurrez aurre zein bitarteko elektronikoen bidez aurkeztu ahal izango da, eskabideak aurkezteari buruzko 8.2 artikuluan azaltzen den moduan.\n16. artikulua.– Justifikatzeko aurkeztutako agirien akatsak zuzentzea.\nIkusten bada justifikatzeko aurkeztutako agirietan akatsak daudela edo datuak falta direla, erakunde edo zentro onuradunari hamar egun balioduneko epea emango zaio, jakinarazpena jaso eta hurrengo egunetik hasita, akatsa zuzendu edo falta diren agiriak aurkez ditzan.\nErrekerimendu hori ez badu betetzen garaiz eta forman, dagokion eskakizuna egiaztatu gabe dagoela ulertuko da, eta agindu honen 23. artikuluan aurreikusitako ondorioak aplikatuko dira.\n17. artikulua.– Laguntzak ordaintzea.\nOrdainketa bakar bat egingo da, Osasun Saileko Osasun Publikoaren eta Adikzioen Zuzendaritzara diru-laguntzaren xede den proiektua gauzatu dela justifikatzeko agiri guztiak igorri ondoren, agindu honen 15. artikuluaren arabera.\nIndarrean dagoen araudiak xedatzen dituen eta ezartzekoak diren beste betebehar batzuk alde batera utzi gabe, eta, batez ere, ezertan galarazi gabe Euskal Autonomia Erkidegoko Ogasun Nagusiaren Antolarauei buruzko Legearen Testu Bategina onartzen duen 1/1997 Legegintzako Dekretuak eta Diru-laguntzei buruzko 38/2003 Lege Orokorraren 14. artikuluak ezarritakoa, agindu honetan ezarritako diru-laguntzen onuradun diren erakundeek honako betebehar hauek izango dituzte:\na) Emandako diru-laguntza onartzea. Diru-laguntza eman izanaren ebazpena EHAAn argitaratu eta hamabost egunera, enpresa onuradunek ez badiote berariaz eta idatziz laguntzari uko egiten, laguntza onartutzat joko da.\nb) Diru-laguntzak emateko eskatutako eta kontuan hartutako betekizunen bati eragiten dion edozein inguruabar aldatzen bada, ahalik eta lasterren jakinaraztea.\nc) Helburu bererako beste laguntza, sarrera edo baliabideren bat lortu bada beste edozein administrazio edo erakunde publiko nahiz pribaturen baten aldetik, horren berri ematea organo kudeatzaileari, ahalik eta lasterren.\nd) Osasun Publikoaren eta Adikzioen Zuzendaritzaren aurrean justifikatzea diru-laguntza emateko edo baliatzeko bete beharreko betekizunak eta baldintzak betetzen dituztela, bai eta jarduera egin dutela ere.\ne) Osasun Sailari laguntzea jarduera horiek egiaztatu, ikuskatu, segimendua egin, ebaluatu eta kontrolatzeko prozeduretan, eta honako kontrol-saio hauen mende jartzea: Eusko Jaurlaritzaren Kontrol Ekonomikoko Bulegoari dagozkionak –Euskal Autonomia Erkidegoaren aurrekontuen kargura emandako laguntzak diren heinean–, eta Herri Kontuen Euskal Epaitegiaren berariazko araudian aurreikusitakoak.\nf) Jasotako funtsak zertan erabili diren frogatzen duten agiriak 5 urtez gordetzea, agiri elektronikoak barne, egiaztatuak eta kontrolatuak izan daitezkeen bitartean.\ng) Osasun Sailaren babesa dutela aipatu beharko dute, egiten dituzten agirietan eta publizitatean. Aipamen hori Eusko Jaurlaritzaren Erakunde Nortasunaren Eskuliburuan ezarritakoaren arabera txertatuko da; euskadi.eus-eko egoitza elektroniko honetan dago eskuragarri: http://goo.gl/z10BRe\nh) Aurkeztutako dokumentazioaren informazio tekniko eta grafikoa erabiltzeko eskubidea emango zaio Osasun Sailari, dohainik eta era ez-esklusiboan, eta argitaratzeko moduko formatuan, Osasun Sailaren informazio-sisteman sartu eta erabiltzeko, eta bai zabaldu eta/edo argitaratzeko ere formatu bibliografiko, ikus-entzunezko, informatiko edota teknika erabiltzen uzten duen edozein bide baliatuz.\n19. artikulua.– Diru-laguntzaren baldintzak aldatzea.\nDiru-laguntzak emateko ebazpena alda liteke baldin eta diru-laguntza emateko kontuan hartutako baldintzak aldatzen badira –betiere, diru-laguntzaren helburua betetzat jotzen bada– eta, hala badagokio, diru-laguntza horrekin batera Eusko Jaurlaritzak edo beste administrazio edo erakunde publiko zein pribatu batzuek emandako diru-laguntzaren bat edo laguntzaren bat jaso bada. Horretarako, dagokion aldaketa-ebazpena emango du Osasuneko sailburuordeak, eta, han, esleitutako diru-laguntzen zenbatekoak egokituko dira, emateko ezarritako irizpide eta mugak aplikatuz. Beraz, erakunde onuradunek itzuli egin beharko dute jasotako gehiegizko zenbatekoa.\n20. artikulua.– Diruz lagundutako jardueraren jarraipena.\nOsasun Sailak komenigarri iritzitako alderdi guztiak gainbegiratuko, ikuskatuko eta egiaztatuko ditu lege honetan ezarritako arau guztiak betetzen direla bermatzeko. Era berean, edonoiz eman ahal izango die erabilera publikoa laguntza hauen bidez finantzatutako programa eta jardueren edukiari eta emaitzei.\n21. artikulua.– Datuak babestea.\nAgindu honetan aurreikusitako diru-laguntzak eskatzean ematen diren datuak «Laguntzak jasoko dituzten erakundeak» fitxategian sartuko dira, Osasun eta Kontsumoko sailburuaren 2011ko abenduaren 22ko Agindua aldatzen duen Osasuneko sailburuaren 2014ko ekainaren 2ko Aginduan ezartzen den moduan; agindu horren bitartez arautzen dira Osasun eta Kontsumo Sailaren eta Kontsumobide-Kontsumoko Euskal Institutuaren (gaur egungo Osasun Saila) izaera pertsonaleko datuen fitxategiak, Izaera Pertsonaleko Datuak Babesten dituen 15/1999 Lege Organikoan xedatutakoari jarraikiz. Fitxategi horretako datuak ezin zaizkie hirugarrenei edo beste erakunde batzuei utzi, eta Eusko Jaurlaritzako Osasun Sailak erakunde eskatzaileen laguntzak kudeatzeko baino ez ditu erabiliko. Nahi izanez gero, datuak eskuratzeko, zuzentzeko, deuseztatzeko eta haiei aurka egiteko eskubideak erabil ditzake nahi duenak, legean xedatutakoarekin bat etorriz; horretarako, idazki bat igorri beharko dio Osasun Sailaren Osasun Publikoaren eta Adikzioen Zuzendaritzari.\n22. artikulua.– Izapidetze elektronikoa.\n1.– Erakunde interesdunek bitarteko elektronikoz egin ahal izango dituzte eskabideak, kontsultak eta prozedura honetako izapideak.\n2.– Erakunde edo zentro eskatzaileak sinadura elektroniko aitortuko sistemen bidez identifikatuko dira, hau da, entitatea edo pertsona juridikoa egiaztatzen duen txartelaren bidez, eta erakundea ordezkatzen duten pertsona fisikoei dagokienean, berriz, e-NANaren bidez (Nortasun Agiri Nazional elektronikoa).\n3.– Laguntzak izapidetzeko jarraibideak, izapidetze elektronikorako zuzeneko sarbidea eta Agindu honetan agertzen diren eranskinak euskadi.eus-eko honako egoitza elektroniko honetan daude: http://goo.gl/iNQq9j\n4.– Eskabidearen ondorengo izapideak eta izapideen jarraipena bide elektronikoen bidez egin ahal izango dira, Eusko Jaurlaritzaren egoitza elektronikoaren bidez: http://www.euskadi.eus/nirekudeaketak\nEz badira baldintzak betetzen edo ez badira diruz lagundutako jarduerak gauzatzen, edo Euskal Autonomia Erkidegoko Ogasun Nagusiaren Antolarauei buruzko Legearen testu bateginaren 53.2. artikuluan jasotako betebeharrak betetzen ez badira, jasotako laguntzak eta haien legezko interesak itzuli beharko dira (osorik edo zati bat), abenduaren 17ko 698/1991 Dekretuan, bermeari, itzultzeari eta zuzenbide pribatuko erakunde publikoen, sozietate publikoen eta erakunde autonomoen bidez kudeatzeri buruzkoan, xedatuakoarekin bat; horrez gain, Diru-laguntzei buruzko 38/2003 Lege Orokorraren 37.2 artikulua bete beharko da, zeinak itzulketa partziala jasotzen baitu, mailakatze-irizpideak gehituta. Laguntza horiek diru-sarrera publikotzat joko dira ondorio guztietarako.\nAgindu honek amaiera ematen dio administrazio-bideari, eta, beronen aurka, interesdunek aukerako berraztertzeko errekurtsoa aurkeztu ahal izango diote Osasuneko sailburuari, hilabeteko epean, ebazpena Euskal Herriko Agintaritzaren Aldizkarian argitaratu eta biharamunetik aurrera; edo bestela, zuzenean administrazioarekiko auzi-errekurtsoa aurkeztu ahalko dute, Euskal Autonomia Erkidegoko Auzitegi Nagusiko Administrazioarekiko Auzien Salan, bi hilabeteko epean, ebazpena aipatutako aldizkari ofizialean argitaratu eta biharamunetik aurrera.\nAgindu honetan berariaz ezarri gabeko guztiari dagokionez, honako hauetan xedatutakoak aplikatuko dira: Herri Administrazioen Araubide Juridikoari eta Administrazio Prozedura Erkideari buruzko azaroaren 26ko 30/1992 Legean; azaroaren 11ko 1/1997 Legegintzako Dekretu bidez onartutako Euskadiko Ogasun Nagusiaren Antolarauei buruzko Legearen Testu Bateginean; eta azaroaren 17ko Diru-laguntzei buruzko 38/2003 Lege Orokorrean.\nAgindu honek Euskal Herriko Agintaritzaren Aldizkarian argitaratu eta hurrengo egunetik aurrera izango du eragina.\nVitoria-Gasteiz, 2016ko uztailaren 13a.\nEusko Jaurlaritzak 292.000 euroko laguntzak onetsi ditu, toki eremuan jarduera fisikoa sustatzeko (Gobernu Bilera 2018-06-12)\n2016an Eusko Jaurlaritzaren Osasun Sailak 300.000 euro inguru bideratu ditu toki mailan jarduera fisikoa sustatzeko ekintzak burutzeko\nKultura Sailak ondoko diru-laguntzak eskatzeko epea ireki du: museoak sustatzekoak eta kultura ondarearekin eta zabalkuntzarekin lotura duten museoetako jarduerak burutzekoak. 500.000 euro daude diru-laguntza horietarako (2012-06-26(e)ko Kointseiluan hartutako erabakia)\nEusko Jaurlaritzak 1,8 milioi euroko diru-laguntzak emango ditu garapen jasangarria sustatzen duten toki-erakundeen ekintzetarako\nAGINDUA, 2018ko ekainaren 13koa, Osasuneko sailburuarena, zeinaren bidez diru-laguntzak ematea arautzen baita, 2018ko ekitaldian Euskal Autonomia Erkidegoko toki-eremuan jarduera fisikoa sustatzeko.\nAGINDUA, 2018ko uztailaren 27koa, Osasuneko sailburuarena, zeinaren bidez aldatzen baita 2018ko ekainaren 13ko Agindua, diru-laguntzak ematea arautzen dituena 2018ko ekitaldian Euskal Autonomia Erkidegoko toki-eremuan jarduera fisikoa sustatzeko.\nAGINDUA, 2017ko maiatzaren 23koa, Osasuneko sailburuarena, zeinaren bidez diru-laguntzak ematea arautzen baita, 2017ko ekitaldian Euskal Autonomia Erkidegoko toki-eremuan jarduera fisikoa sustatzeko.


Emakume langileen interesen defentsara dei eginez, mobilizazio jendetsuak egin zituen Itaiak atzoko egunez\nMartxoak 8 zituen atzo, eta Itaiak mobilizazioak egin zituen hainbat hiriburu eta herritan. Milaka pertsona irten ziren kalera emakume langileen interesen defentsan, eta "antolakuntza propioa garatzeko" beharra aldarrikatu zuten. Atzoko protestetan lege burgesa eta, orokorrean, burgesia seinalatu zuten Itaiako kideek; izan ere, azaldu zuten hark "ardura" zuzena daukala emakume langileen bizi-baldintzetan, esplotazioan eta zapalkuntzan, "berdintasunaren" aldeko "itxurakeriara" jotzen duen arren.\nItaiak mobilizazioak egingo ditu gaur eta bihar hainbat hiriburu eta herritan, Emakume Langilearen Nazioarteko Egunaren harira\nBesteak beste, Baionan, Bilbon, Donostian, Gasteizen eta Iruñean deitu du mobilizatzera Itaia Emakumeen Antolakunde Sozialistak. 'Emakume langileon interesen defentsan, lege burgesa borrokatu' izango dute aldarri Martxoaren 8ari lotuta. "Zapalkuntza mantentzen duen lege burgesaren zein haren borondatea adierazten duten agenteen aurkako borroken" garrantzia nabarmendu dute Itaiako kideek, eta berretsi egin dute "emakume langileon arteko elkartasuna eraikitzeko, geure bizi- eta lan-baldintzak hobetzeko, eta horretarako gaitasun politikoak garatu eta horiek antolakuntza komunistaren baitan txertatzeko" lanean jarraitzeko konpromisoa.\nEhunka lagun atera dira kalera, Iruñean eta Gasteizen izan diren azkeneko eraso matxistak salatzeko\nItaiak mobilizatzera deitu zuen gaurko, Gasteizen eta Iruñean salatu diren azkeneko erasoak gaitzesteko. Ehunka pertsona batu dira bi elkarretaratzeetan, 'Indarkeria matxista orori aurre egin!' lelo hartuta. "Indarkeria matxista gainditzeko erantzun eraginkorrak garatzea ezinbesteko lana dugu", aldarrikatu dute Itaiako kideek.\nBiharko elkarretaratzera deitu du Gasteizko Itaiak, Gasteizen salatu den azkeneko eraso matxista gaitzesteko\nGasteizko Zabalgana auzoan emakume bat eraso zuen atzo haren bikotekide ohiak. Erasoa salatzeko protestara deitu du Gasteizko Itaiak: elkarretaratzea egingo dute bihar, 19:30ean udaletxe aurrean.\nOstegunean mobilizatzera dei egin du Iruñerriko Itaiak, Iruñean izan diren azkeneko bi erasoak salatzeko\nIruñean bi eraso salatu dituzte azken egunetan eta, horren aurrean, protestara joko dute Iruñerriko Itaiako kideek. Elkarretaratzea antolatu dute ostegunerako, 'Indarkeria matxista orori aurre egin' aldarripean.\nJoan den astean Donostiako hotel batean izan zen sexu-erasoa salatu dute\n19 urteko gizon batek bere bikotekideari eraso egin zion joan den astelehenean Donostiako (Gipuzkoa) hotel batean. Donostiako Itaiak elkarretaratzera deitu zuen eraso hori salatzeko, eta 130 pertsona inguru elkartu dira.\nDonostiako Itaiak elkarretaratzea egingo du bihar, aste honetan izan den sexu-erasoa salatzeko\nGizon bat bikotekidea bortxatzen saiatu zen Donostiako hotel batean, astelehenean. Erasoa salatzeko protestara dei egin du Donostiako Itaiak: bihar, astelehena, egingo dute elkarretaratzea, 18:30ean udaletxearen atzeko aldean.


Beji Caid Essebsi - Wikipedia, entziklopedia askea.\n2014ko abenduaren 31 - 2019ko uztailaren 25a\n← Moncef Marzouki - Mohamed Ennaceur (en) →\nHautetsia: 2014 Tunisian presidential election (en)\n2011ko otsailaren 28a - 2011ko abenduaren 24a\n← Mohamed Ghannouchi (en) - Hamadi Jebali →\n1981eko apirilaren 15a - 1986ko irailaren 15a\n← Hassen Belkhodja (en) - Hédi Mabrouk (en) →\nambassador of Tunisia to France (en)\n1970eko abuztuaren 1a - 1971ko abenduaren 14a\n← Abdelaziz Rassâa (en)\nMinister of Defence (en)\n1969ko azaroaren 7a - 1970eko ekainaren 12a\n1965eko uztailaren 5a - 1969ko irailaren 8a\n← Taïeb Mhiri (en) - Hédi Khefacha (en) →\nSidi Bou Said (en) , 1926ko azaroaren 29a (95 urte)\nTunisiako Protektoratu Frantsesa\nCarthage Palace (en)\nMilitary hospital of Tunis (en) , 2019ko uztailaren 25a (92 urte)\nJellaz cemetery (en)\nChadlia Caid Essebsi (en)\nSadiki College (en)\nKnight Grand Cross with Collar of the Order of Merit of the Italian Republic (2017ko otsailaren 8a)\nGrand Cross of the Order of Civil Merit : Francisco Franco (1969ko urriaren 1a)\nRoyal Order of the Seraphim (2015eko azaroaren 4a)\nNational Maltese Order of Merit (2019ko otsailaren 15a)\nOrder of King Abdulaziz al Saud (2019ko martxoaren 29a)\nCall for Tunisia (en)\nBeji Caid Essebsi (edo el-Sebsi, arabieraz: الباجي قائد السبسي, transliterazioa al-Bājī Qāʾid as-Sabsī) (Sidi Bou Said, Tunisia, 1926ko azaroaren 29a - Tunis, 2019ko uztailaren 25a) Tunisiako politikaria izan zen.\nIzaera burgesduneko familia batekoa zen, eta, kolonietan bizitako gazte askok bezala, familiak metropolira bidali zuen goi mailako ikasketak egiteko. Horregatik, zuzenbidea ikasi zuen Parisen. Gero, politikan, independentzia aldarrikatzen zuten mugimenduetan hasi zen parte hartzen eta Neo Destour alderdi nazionalistako kideen defentsa ere aritu zen abokatu moduan jardunez.\nTunisiak 1956an independentzia lortu eta gero, Habib Bourguiba Neo Destourko buruzagia izendatu zuten presidente, alderdi bakarreko sisteman. Harez geroztik, Essebsik politikan jardun zuen Bourguibaren aholkulari gisa hasieran, eta 1971ra arte hainbat kargu edukiz: Segurtasun Nazionalerako buru, Barne eta Defentsa ministro, Frantzian enbaxadore...\nBere bizitza politikoan erregimeneko parte izan arren berarekin desadostasunak edukitzeagatik bihurtu zen ezagun. Honen ondorioz, 1970eko hamarkadan politika gorena alboratu zuen eta berriro, 1980ko hamarkadan itzuli zen, Bourguibaren azken urteetan eta Zine el-Abidine Ben Aliren lehenetan. 1990eko hamarkadan berriz politika utzi egin zuen, eta 2011ko matxinadan itzuli zen berriro, erreforma gidatu zezakeela ikusi zuelako. Islamistek eta ezkerrak, hala ere, ez zuten konfiantzarik Essebsirekin.\n↑ a b c M. R., «Erregimenari lotutako disidentea», Berria, 2014-11-23\nMultimedia: Béji Caïd Essebsi\nBNF: 17153632b (data)\nOrriaren azken aldaketa: 25 uztaila 2019, 16:04.


Euskal komunitatea Interneten indartzeko zenbait irizpide - Lander Arbelaitz | Lander Arbelaitz\nHasiera » Zientzia eta teknologia » Euskal komunitatea Interneten indartzeko zenbait irizpide\nVicent Partal artxiboko argazki batean\nGipuzkoako Foru Aldundiak antolatutako Euskal edukiak eremu globalean jardunaldietan hartu ditudan oharrak dira ondorengo lerroetan topatuko dituzunak. Vicent Partal, vilaweb.cat agerkari digitaleko sortzaile eta zuzendariak eman duen hitzaldikoak dira denak. Ez da lehen aldiz pertsonaia inspiragarri hau gure artean duguna, besteak beste, ARGIAk antolatutako hitzaldi batean izan zen kataluniarrek .cat nola lortu zuten azaltzen. Euskaldunoi kemen eta argia ematen saiatzen da beti bere hitzaldietan. Bere azalpenak etorkizun teknologikoaren ildoak nahiko garbi ikusten dituen pertsona batenak dira, inondik ere. Hau da, kataluniarren esperientziatik abiatuta, nondik jo klabe batzuk ematen dizkigu, mundu globalizatu honetan zerbait izan nahi dugun euskaldunoi.\nEuskarari buruz hitz egitean, alde batera utzi hizkuntza gutxitua bezalako terminoak eta hitz egin dezagun zer egin behar den hizkuntza global bezala ikusteko.\nOrain urte batzuk, hizkuntzen mailaketan ingelesa eta frantsesa zeuden goiko postuetan; ondoren zetozen gaztelera, txinera, arabea eta portugesa. Ondoren txikiago batzuk, eta azkenik gureak bezalako hizkuntzak zeuden behe-behean. Egun piramidea aldatu egin da, eta goi-goian ingelesa dago, ondoren “Google hizkuntzak” datoz eta ondoren hizkuntza ez globalak. Google hizkuntzen taldean egotea ezinbestekoa da.\nHizkuntza bat global bilakatzeko teknologia, hedabideak, goi mailako kultura eta unibertsitateko lana oso garrantzitsua da. Hizkuntzak lehiakorra izan behar du. Hala ere, ahalegin berezia jarri behar da teknologian.\nGoogle hizkuntzen 40 hautatuen artean bazaude, Youtube-k berak ere, zure hizkuntzako bideoak beste hizkuntzetara automatikoki itzultzeko aukera du.\nAEBek Hollywood dute, guk sormena.\nObrint Pas taldearen kanta batzuk zekizkiten Kroazian. Justu Myspace-ean zituztenak. Ondorioa, erabili interneteko tresnak zure mezua zabaltzeko.\nVilaweb-en, gure eduki pribatuak eremu publikoan libre jarri ditugu uste dugulako kataluniar kulturarentzat positiboa dela. Hau da, Creative Commons lizentziak gure mesedetan erabiltzen jakin behar dugu.\nMillenium obrarekin izandako eztandan, Suedian globalizazioa oso ongi erabiltzen jakin dute eta beste artista batzuk sustatu dituzte Suediako nobela beltza etiketapean. “Hau gustatu bazaizu, beste autore hauek ere gustatuko zaizkizu”.\n.cat domeinua lortu denetik, enpresa (handi) askok bere zerbitzuak katalanez jarri dituzte, adibidez, American Airlines-ek. Ulertu dutelako herri bat dagoela hor atzean.\nApple-k Bartzelonan ireki berri duen dendan, errotulu guztiak katalan hutsez daude, eta dendari guztiak mintzatzen dira bertako hizkuntzan. Kataluniar askok beren hizkuntzaz zuten irudi mentala aldatzeko balio dute hain enpresa handiek gure hizkuntzari egindako keinu hauek.\nGoogle hizkuntzen artean egotea lortu behar dugu.\nHizkuntza bat ez da salbatuko Interneten indartsu dagoelako. Errealitatea etxez etxe eta kalez kale borrokatu behar da. Hala ere, Interneten indartsu egotea oso garrantzitsua da.\nEuskaldunak pesimistegiak zaretela iruditzen zait askotan. Guk ere .cat lortzea ia ezinezkoa zela pentsatzen genuen, eta borroka eginez, lortu genuen.\nH. Etxeberria | 2010-09-30 at 6:58\nHemen beste bat: http://zuzeu.com/2009/05/14/puntu-eus-lortzearen-eta-google-euskaratzearen-garrantziaz/\nOier Araolaza | 2010-09-30 at 7:44\nEsango nuke ilusioa eta ausardia transmititu zizkigula atzo Partalek. Eta azkarrak izan behar garela, azkarrak mugimenduetan eta azkarrak hautatu beharreko bideen egokitasunean. Oso gustora entzun nuen. Baina gero, ah zer nolako zaplastekoa. Euskal errealitatearen zaplastekoa. Abokatu korbataduna hitzegiten hasi zenean, a zelako etsipena. Ez nuen ulertzen zertarako gonbidatu zuten ekitaldi horretara gizon hura. Partal-ek esandakotik esango nuke ez zuela tautik ere ez ulertu. Gero ohartu nintzen oso egokia izan zela hautaketa, horixe baita gure errealitatea, eta komeni da ez ahaztea…\nTweets that mention Euskal komunitatea Interneten indartzeko zenbait irizpide -- Topsy.com - [...] This post was mentioned on Twitter by Mikel Iturria, Joxe and larbelaitz, Rober Gutiérrez. Rober Gutiérrez said: RT @larbelaitz:…\nVicent Partal en las jornadas Gipuzkoa 2.0 elkarlanean - Pedradas - [...] Ayer, 29 de septiembre de 2010, la Diputación Foral de Gipuzkoa trajo a Vicent dentro del programa Gipuzkoa 2.0…


16. ZATIA: Fr. Michel Rodrigue - Nola kontsagratu zure etxea eta lurra errefuxiatu gisa - Erresumako atzerako kontaketa\nFR .REKIN "BIRTUAL ERRETIRATU" BATEN 16. ZATIA. MICHEL RODRIGUE\nIruzkinaren arabera Aita Michel Rodrigue :\nBeharko duzu ur exorzizatua eta gatz exorzizatua, are are indartsuagoak direnak ur bedeinkatua eta gatz bedeinkatua baino. Ikusi azpian apaizak elementuen gainean esaten dituen otoitzak.\n[Egin klik hemen konsagrazio otoitza bidaltzeko.]\nHemen argitaratua Fr. Michel Rodrigueren baimena\nLehenik eta behin, hau zure bihotzetik otoitza da. Aita Jesusen Bihotzaren bidez eskatzen duzu Gurutzean bere odola isuri baitu. Mariaren Bihotz Garbiaren interzesioaren bidez, Espiritu Santuaren itzalpean, zure etxea Aitaren borondateari kontsagratzen diozu, harekin egin nahi duenagatik. Orain zure etxeko jabea izango da.\nGauza bera egiten duzu kanpoan zure lurrarekin. Esan zure lurraren otoitz bera Jaunak nahi duen bezala egin dezan. Jaunak ezagutza ezin hobea du zure jabetzaren geografiaz. Ez kezkatu Zure lurra sagaratzen duzunean, berari dagokio eta aingeru baten babesean egongo da. Jendea aterpe batera joateko unea iritsita, inork ezingo du sartu zure kopetan gurutzaren zantzurik gabe eta aingeruak, zure jabetza aurrean.\nZure lurra, etxea, sagaratu duzunean, aterpea Jaunaren aingeru santuak babesten du, ez bakarrik konsagratu duzun espazio delineatua, baita inguruko biztanle guztiak ere. Horrek esan nahi du norbait deabruaren espirituarekin zure etxera etortzen bada, deabrua kanpoan geratuko dela. Pertsona sar daiteke, baina izpirituak itxarongo du itzultzeko. Ez da pasatuko.\nEzin duzu beste norbaiten etxea konsekratu Aitaren aurrean bere borondate librearen ekintza izan behar delako. Kontsagrazioak bihotzari jarraitu behar dio. Guztiek dute Aitaren bihotza irekitzeko gaitasuna. Beraien borondatea errespetatuko du. Hauxe da bihotzaren barneko xedea Jaunaren nahia betetzeko.\nZure etxea eta lurra kontsagratu ditzakezu zure ezkontidearen katolikoa praktikatzen ez bada? Bai, lurraren eta etxearen jabea zarelako. Eta eguna iritsitakoan, pozik egongo zara hori eginda.\nErrentaria zarenean, zuri dagokion espazioa sagaratu dezakezu, baina ezin duzu lurra kontsagratu. Apartamentua zauden tokian kontsagratu besterik ez duzu egiten eta babestuta egongo zara.\nBizi ez duzun tokia sagaratu dezakezu, espazioaren jabea bazara, hori izango baita Jaunaren herria mundu hau astinduko duen denborarako.\nOrdena laiko bat leku seguru gisa kontsagratu al daiteke? Bai, guztiz. Aginduak horretarako prest egon behar du.\nKontzagrazioa gertaera bakarra da edo errepikatu beharra dago. Gauza bakarra da. Aitak zerbait ukitzen duenean, ziurtatzen zaitut, ukitu egiten da betirako, leku bat hondoratu ezean. Lur horretan edo etxean edo aterpean bekatu mortala baldin badago, berriro gogoan izan beharko litzateke. Eliza kontsagratua, bekatu mortalen ekintzekin profanatzen denean, gotzainak eliza berriro planteatu behar du.\nUr bedeinkatuaren bedeinkapena\n“[Vatikano II.a baino lehen, ur bedeinkatua [bedeinkatu] zenean, apaizak hainbat otoitz irakurtzen zituen, gatzaren eta uraren exorzismoa barne. Exorcismoa espiritu gaiztoak kanporatzea da. Elizako Aitek irakatsi digute Satanek gure lehen gurasoen erorketa eragin zuenean gizakiaren erabilerarako pentsatutako gauza bizigabeen gaineko eragina ere lortu zuela; eta, beraz, edozein objektu material Jainkoaren zerbitzura eskaini behar denean, Elizak sarritan exorzismo mota bat agintzen dio, Gaiztoaren boteretik askatzeko.\nZeremonia honetan erabilitako otoitzak oso ederrak dira, eta ondo adierazten dute ur bedeinkatua erabiltzearen arrazoiak. Gatzaren gainean esandakoek "Jainko biziaren, benetako Jainkoaren, Jainko santuaren" boterea deitzen dute, hura erabiltzen duen edonork arimaren eta gorputzaren osasuna izan dezan; deabrua zipriztindutako edozein tokitatik alde egin dezakeela; hark ukitzen duen edonor santutua izango dela eta iluntasuneko botereen kutsadura eta eraso guztietatik askatuko dela. Uraren gainean esandako otoitzak Aitari, Semeari eta Espiritu Santuari zuzentzen zaizkie, Trinitate Dohatsuaren boterearen bidez gaizkiaren izpirituak mundu honetatik guztiz kanporatu eta gizateriaren gaineko eragin guztia gal dezaten. Jainkoak ura bedeinkatzeko eskatzen duenean, deabruak kanporatzeko eta gaixotasunak sendatzeko eraginkorra izan dadin; hautseztatzen den lekuan izurritetik eta Satanasen amarruetatik askatasuna izan dadin.\nOrduan apaizak gatza uretara sartzen du gurutze hirukoitz moduan, esanez: "Aita, Semearen eta Espiritu Santuaren izenean gatza eta ura nahastu daitezen" - beste otoitz baten ondoren errezitatzen da, eta bertan Jainkoak gatz eta ur hori santifikatzeko eskatzen da, hautseztatuko den leku guztietan izpiritu gaizto guztiak kanporatu eta Espiritu Santua presente egongo dela ". —Or. Sullivan, Eliza Katolikoaren Kanpokoak.\nEgin klik hemen ur zaharkitua eta gatza bedeinkatzeko errituari buruz »\nFr.-rekin "erretiro birtualerako" hurrengo mezura jarraitzeko. Michel, egin klik 17. ZATIA: Fr. Michel Rodrigue - Mezua 2020an. Errezatu Errosarioa. Errotulu faltsuak eta Profeta faltsuak Elizan sartuko dira.\nPosted in Aita Michel Rodrigue, Babes fisikoa eta prestaketa, Babes Espiritualak, Errefuxiatuen garaia.\n← Jarri irudi sakratua ...\n15. ZATIA: Fr. Michel Rodrigue ... →